Кўпкари-улоқ чопадиган давраларни кузата туриб, ўйлаймизки, чавандознинг оти чопағон, билагида кучи бўлса, улоқни осон айириб чиқади. Аммо ўша от то чопағон бўлгунича не машаққатлар, бақоида амаллар талаб этилишини ҳаммаям билавермайди. Қолаверса, кўпкари майдонининг ҳам ўзига яраша қонун-қоидалари бор, марду номард зот учун талашади. Бу майдонда мансаб-мартаба, важоҳату ҳайбат деган гап йўқ: ижтимоий ҳаётдаги миллионлаб одамлар орасида бор-йўқлиги билинмай юрган киши остидаги биров писанд этмаган от билан ғолиб чиқиб, ҳаммани доғда қолдириши мумкин. Аслида кўпкарининг қизиқлиги, бутун жозибаси ҳам шунда.\nТоғай Мурод "От кишнаган оқшом" қиссасида ана шундай воқеаларни қаламга олади. Китобни ўқий туриб, муаллиф шунчаки ёзмагани, от, кўпкари ҳақида зарур маълумотларга эга бўлгани, чавандозларнинг кўнглини ҳис қила олганини англайсиз. Ўзига хос услуб, насрдаги назмий равонлик эса мутолаа жадаллигини оширади...\n...от деганлари дев! От бепоёнликни дейди. От масофа нималигини билмайди, ҳудуд нималигини билмайди. От қаҳратон қишда-да дашт-биёбонларда чопиб ўсади. Ана шунда диркиллаган от бўлади! Қўлтиқлари чўзилади, кўкраклари энлик бўлади! Учқур келади! Бедов от бўлади!\nБировини ушлаб, олд оёқларини жуфтладим. Туёқлари орасидан мушт урдим. Муштим ўтмади. Борди-ю ўтса, яхши от бўлади. Қўйиб юбордим. Яна бировини кўрдим. Дурустгина-ю, фақат қорни йўқ. Бор бўлса-да, жуда тор. Буниям қўйиб юбордим, бўлмайди!\nГалани айланиб юрдим. Бир бўзга кўзим тушди. Шуни ушладим. Тишларини кўрдим. Ёши еттида бўлса-да, ҳали озиқли тиши чиқмабди. Аслида, беш ёшида чиқади. Демак, энди чиқмайди. Озиқ тишсиз от хосиятли бўлади!\nБиродарлар, от аззанча хосиятли бўлса-да, аззанча фаҳм-фаросатли бўлса-да, аззанча хушсуврат бўлса-да, барибир, от, ўз оти билан от! Тўрт оёқли жонивор! Думли ҳайвон!\nДунёда нима мўл, тўрт оёқли жонивор мўл! Дуч келмиш тўрт оёқ жониворни қандай бўлса, шундайлигича эл орасига олиб кириб бўладими? Бўлмайди! Авваламбор, тўрт оёқли жониворни от қилмоқ лозим!\nРасмчи сурат чизади. Суратда одам қоши қошдай бўлмайди. От ёли ёлдай бўлмайди. Қиёмига келмайди. Расмчи дарҳол одам қошини қошдай қилади, от ёлини ёлдай қилади.\n...бўз от қандай бўлади? Сурпдай оппоқ бўлади! Борди-ю, аждодида бўлса, тўққизга тўлганда тарлон бўлади. Тўққиз ёшида бўзнинг баданида холдай-холдай қора доналар пайдо бўлади. Шундан бошлаб у бўз эмас, Тарлон от бўлади. Тарлон - хол-хол от! Тарлон - отлар сараси!\nПодачи дарвозаси хийла паст бўлди. Оти мўминлар остонадан эгарга энкайиб ўтди. Оти беқилиқлар ерга тушиб, етаклаб ўтди.\nБиродарлар, отга минсанг - бошингни ўйла, ерга тушсанг - отингни ўйла!\nАна шу мўйлов баковул бўлди. Қамчи сопини боши узра кўтарди. Жарангдор овозда айтди:\n- Чавандозлар-ов! Гапимни ўнг қулоғинг билан-да, чап қулоғинг билан-да, эшитиб ол! Чилвир солма - бир! Бир-бировингни ёмон гап билан сўкма - икки! Қамчи солма - уч! Йиқилган чавандоз устига от солма - тўрт! От қочганда ушлашга ёрдам бер - беш! Ол, ҳа-ол!\nЭ, тавба-е, э, тавба-е! Чавандоз девордан ағнаса, албатта бир ери лат ейди. Майдагина эшакдан йиқилса, хиёл вақт қимирламай ётади. Ўқдай учиб бораётган отдан йиқилса, ҳеч нима кўрмагандай, сапчиб туриб кетди!\nБиродарлар, биз ҳамиша адолат, адолат деймиз. Тилдан қўймаймиз. Адолатсизликни кўриб, хунибийрон бўламиз. Ҳаётдан, тақдирдан нолиймиз. Адолат йўқ, адолат осмонда, деймиз.\nЙўқ, биродарлар, адолат ерда! Оёқларимиз остида! Адолат тупроққа қоришиб ётибди! Адолатни ким бундайин хор қилаяпти? Биз - ўзимиз! Мен, сиз, Файзулла чавандоз, Ҳамдам чавандоз! Ана, улар қочиб кетди! Шу-да, адолат жафо чекаётганда қочамиз! Адолатдан юз ўгирамиз! Кўриб, кўрмасликка оламиз!\n...ҳар бир отнинг ўз феъл-атвори, кайфияти бўлади. От кайфияти йўқ кунлари инсонга бўйин эгмайди. Ана шу кунлари инсон кўп ғашига тегса, инсон елкасидан ғарчиллатиб тишлаб олишдан-да, қовуғига тарсиллатиб тепишдан-да қайтмайди.\nБундай вақтлар айрим чавандозлар қамчи дастаси билан отнинг бошига уради. Оқибат, от жон аччиғида чавандозини йиқитиб қочади.\nАна шунда от инсондан безади. От инсондан қайтади! Ўзининг девлар аждодига тортади! Аждодларини қўмсайди, адирларга қараб қочади. Галаларга бориб қўшилади...\nАризабозлар ноҳақликка йўл қўймайди. Ҳаромтомоқларга кун бермайди. Элнинг ҳақини бировга едирмайди.\n...оз зотли кўпкарида ердан улоқ олиш мушкул бўлади. Сабаби, бари от ўзини зўр деб билади. Оқибат, ёппасига улоққа ёпишади. Талашиб тортишади. Улоқни на ўзи олади, на бировга беради. Бир-бирига халақит беради, бир-бирига зиён беради. Талашиб ёта беради.\nОт мўл бўлса, аксинча бўлади. Бунда зўрлар зўри, отлар оти улоққа талпинади. Бундайроқ отлар тўда четида томошагўй бўлади. Борди-ю, улоққа интилса, тўдадаги зўр отлар йўл бермайди, кетига суриб юборади.\n"Рихсиев ака, одамнинг катта-кичиги бўлмайди. Бариям одам. Бир одам яхшими-ёмонми бир умр яшади. Қўлидан келганча тирикчилик қилиб, ўзини одам санаб юрди. Биз билан бетма-бет бўлди, елкама-елка бўлди, даврма-давр бўлди. Энди қайтмас бўлиб кетаяпти. Одам қайтмас бўлиб кетаётганда бормаган одам одамми..."\nЖўра бобонинг Тўриғи гижинглади. Жиловни силкиб, улоққа талпинди. Тўриқ улоқ айиргиси келди! Бундай вақтда отни йўлдан қайириш инсофдан бўлмайди. Отни сувга олиб бориб, қуруқ қайтариб келиш бўлади. Оқибат, от ёмон ўрганади. Улоқдан, чавандоздан кўнгли қолади.\nЭлга бир гап тегмасин. Чибиндай гапни туядай қилиб гапиради.


Сут нимадан бошланади?\n01:21 / 20.08.2015\nҲар куни 60 та фермер хўжаликларидан Nestle Uzbekistan заводига сут йиғилади ва у кейинчалик дастурхонимизга етиб келади. Лекин бундан олдин сут текшириш, тозалаш ва қайта ишлашнинг 16 та босқичидан ўтади. Янада аввалроқ фермернинг кечаю кундуз деярли тўхтамай қилган меҳнати ҳам бор.\nАтиги икки йил аввал фермалар сони икки баравар кам бўлиб, қабул пунктларида сут хусусий фермерлардан ҳам йиғиб олинар эди. Бугунги кунда йирик фермер хўжаликларига таянилмоқда, улар юқори сифатли сут етказиб беришни таъминлай олишади. Сут бир неча дақиқадан кейин Tetra Brik Aseptic асептик ўрамларига «киради», бу Фарғона маҳсулдор сигирларининг табиий сутидаги барча фойдали сифатларни сақлаш имконини беради.\nГолштин-фриз — чиройли, баланд бўйли, бошлари нозик, вазни 650 кг. дан ошиқ оқ-қора сигирлар. Бу зот ташқи шароитларга жуда яхши кўникадиган, инжиқлиги йўқ, яхши қаралса ортиқча оворагарчилик келтирмайди. Сутининг ёғлилиги — 3,8%. Ола-сариқ чех симментал зотили сигирлар сути жаҳонда энг юқори сифатли ҳисобланади ва уни сут маҳсулоти ишлаб чиқарувчи энг илғор концернлар сотиб оладилар. Сутининг ёғлилиги — 4,5%. Ўрта ҳисобда ҳар бир сигир кунига 30 литргача сут беради, энг маҳсулдорлари 35-40 литргача беришади.\nСоғишдан аввал сигирларни махсус соғиш залига олиб киришади ва заррача ҳам ғубор тушмаслиги учун елинини, албатта, яхшилаб ювишади. Фермада тозаликка талаб жуда баланд ва бу иқтисодий томондан ҳам муҳим: агар Nestle Uzbekistan компанияси сутни қабул қилмаса, уни ҳеч қаерга бериб бўлмайди, чунки бундай йирик хўжаликлар фақат Nestle Uzbekistan заводи билан ишлайди. Барча сут ҳароратни доимий равишда +4 даражада ушлаб турувчи махсус совутгич ускунага йиғилади.\nФермада йил бўйи ветеринарлар ишлайди. Сигирлар болалайди, эмланишади ва даволанадилар. Сигирлар ниҳоятда бебаҳо бўлганлиги учун уларни бирортаси ҳам касал бўлмаслиги керак. Шуниси ҳам муҳимки, эмланган сигирлар сути барча дорилар организмидан чиқиб кетгунча, икки-уч ҳафтагача карантинга тушади. Бу истеъмолчи учун жуда муҳим. Диетолог ва шифокорлар таркибида ветеринар антибиотиклари мавжуд бўлган маҳсулотларни истеъмол қилмасликни таъкидлашади. Бу айниқса, гентамицин моддасига тегишли. Бу дорилар организмда йиғилиб, касаллик пайтида инсон организмини антибиотикларга бўлган реакциясини ўзгартириши ёки бундан ҳам хавфли салбий натижаларга олиб келиши мумкин. Nestle Uzbekistan компанияси билан ҳамкорлик қиладиган фермер хўжаликларда бу карантинга жуда ҳам жиддий эътибор берилади. Агар завод лабораториясида сутдан антибиотик топилса, ушбу сут партияси хўжаликка қайтариб берилади. Бундай сутни одатда бузоқларга беришади, бу улар учун она сути билан берилган эмлашнинг бир тури деса ҳам бўлади.\nКўпчилик фермаларда алкоголь (ачиш) ва ёғлиликни бирламчи таҳлил қиладиган ўз лабораториялари мавжуд.\nNestle Uzbekistan компанияси билан фақат ҳалол ҳамкорларгина ишлай олишади, қолганлари эса бошланғич босқичлардаёқ қолиб кетишган. Айтганча, баъзида сутни ачишини секинлаштириш учун айрим «кимёгарлар» сода қўшадилар. Буни уй шароитида ҳам қошиқдаги сутга хоҳлаган кислота — лимон ёки сирка қўшиб текшириш осон. Кўпирдими, демак сутга сода қўшилган.\nПешинда компаниянинг сут ташувчи термос-машинаси сутни олиб кетишга келади. Ҳар бир машина дезинфекция эритмаси қуйилган махсус санитар чегарадан ўтади ва фақат шундан кейин фермага қўйилади. Совутгич ускунадан сут насослар ёрдамида сўриб олинади ва шундан сўнг совутгич ҳам, хона ҳам тўлиқ санитария ишловидан ўтказилади. Бу ишларни пешинги соғувгача қилиб улгуриш керак.\nТашвиш ва ишларнинг янги айланаси шундай бошланади ва у ҳар куни такрорланаверади, чунки истеъмолчилар дастурхонида Nestle компанияси сути ҳар куни пайдо бўлиши лозим, бу сут на фақатреспубликамизда, балки жаҳонда ҳам энг юқори сифатлиларидан бири деб тан олинган.\nБлиц-сўров 28 август куни соат 10:00 дан 17:00 гача ўтказилади.\nМаҳсулот сертификатланган. Реклама ҳуқуқи асосида.


Равшан Эрматов: «Севимли касбимдан роҳат оляпман» » Скачать музыку бесплатно новинки музыки 2016-2017\nКомментариев: 0 Просмотров: 328 Дата: 16-01-2016, 10:30 Осиёнинг беш карра энг яхши ҳаками бўлган Равшан Эрматов RedPen интернет нашрига интервью берди. Қуйида ана шу суҳбат билан танишишингиз мумкин. — Янги йил арафасида иккита мукофот олдингиз. Дастлаб 2015 йилнинг энг яхши ҳаками бўлдингиз. Кейин Ўзбекистон Республикаси Президентининг Фармонига асосан «Буюк хизматлари учун» ордени билан тақдирландингиз. Мукофотни олишингизни билганингиздан сўнг ўзингизни қандай ҳис қилдингиз? — Бу унутилмас лаҳзалар. Ўшанда Олимпия қўмитасида Ойбек Қосимов билан суҳбатлашиб ўтиргандим. Шу пайт футбол федерациясидан қўнғироқ қилиб, бу ажо-йиб янгиликни айтишди. Аввалига ишонгим келмади... Бунақа янги йил совғасини ҳали олмагандим. Президентимизнинг қўлларидан мукофот олганимни ҳеч қачон унутолмайман. — Global Soccer Awards тақдимотининг видеоконференциясида таниқли ҳакам Никола Риццолининг айтишича, ФИФА барча ҳакамларни йиғиб, ЖЧ-2014 финал учрашувини бошқарадиган бригадани айтишидан олдин у сизга қараган экан. Чунки Риццоли ва бошқа ҳакамлар бригадангизнинг финални бошқаришига ишонган экан. Бироқ финални айнан италиялик ҳакамга ишониб топширишган. Бу мавзуда унинг ўзи билан гаплашганмисиз? — Албатта. Риццоли айтганидек, ҳакамлар корпусида кўпчилик финалга бизнинг бригадамизни тайинлашларига ишонган. Аммо якунда омад италияликларга кулиб боқди. Риццоли ўша пайтда ўзимни қандай тутишимни кўрмоқчи бўлганини айтганди. Олдинги финалларни бошқарган ҳамкасбларимнинг қандай ҳолатга тушишганини билардим. 2006 йили аргентиналик ҳамкасбимиз Орасио Элисондо хурсандчилигидан йиғлаган. 2010 йили эса Ховард Уэбб сакраб юборганди. Тасаввур қилинг. Ҳамманинг эҳтироси ҳар хил бўлади. Риццолининг айтишича, бир зумда бутун умри кўз олдидан ўтган ва ўн дақиқа мобайнида бўлаётган воқеликка ишонмай турган. Шундан сўнг менга «Равшан, тўғрисини айтсам, финални сен бошқарасан, деб ўйлагандим. Сен бунга муносибсан. Лекин омад бизга кулиб боқди», деганди. Унга мен Бразилияда қолган тўртта бригаданинг барчаси финални бошқаришга муносиблиги ва уни трибунадан туриб қўллашимни айтгандим. Албатта, барчамиз финални бошқаришни жуда истагандик. Чунки ҳакамлар учун бундан ортиқ нарсанинг ўзи йўқ. Яъни, ўз касбингизда Эверестни забт этгандек бўласиз. Аммо ўша пайтда қандай ҳолатга тушишимни билмайман. — Лекин буни ҳали билиб олишимиз мумкин. — Ҳа. Шунга умид қиламан. — Сиздан Ўзбекистон ҳақида тез-тез сўраб туришадими? — Ҳалигача мамлакатимиз ҳақида тасаввурга эга бўлмаган инсонлар учраб туради. Аммо уларнинг сони тобора камаймоқда. Уларга тарихимиз, номдор аждодларимиз ва мамлакатимизнинг ҳозирги ҳолати ҳақида гапириб бераман. Шундан сўнг уларнинг кўпчилиги юртимизга ташриф буюриб, барчасини ўз кўзи билан кўришни истаб қолади. — ЖЧ-2010нинг очилиш ўйинига сизни тайинлашганида жаҳон матбуоти ҳайратдан бонг урганди... — Бизни тайинлашганининг эртасига ФИФА матбуот котиби Фурс бир қанча қоғозни кўтариб келиб, «Равшан, очилиш ўйинига тайинланганинг учун футбол оммасининг фикри», деганди. Бирорта ҳам яхши изоҳ йўқ эди. Барча «Ким ўзи у? Ўзбекистонда футбол борми ёки йўқми?» деганди. Улар «Нима учун очилиш ўйинига футболи ривожланган Германия, Англия, Испания ёки Бразилиядан ҳакам тайинлашмади?» деб ўзларига савол бергандилар. Айримлар эса очилиш учрашувида ЖАРга ёрдам бериши учун атайин уни тайинлашган, деганлар. Яна ҳам мени ҳайрон қолдирган нарса - унинг менга шу қоғозларни бергани бўлган. Эҳтимол, руҳий таъсир ўтказмоқчидир, балки у ҳам бизни тайинлашганига хурсанд эмасдир, деб ўйлаганман. У менга: «Равшан, очилиш ўйини трансляциясини жаҳон бўйича 4 миллиарддан ортиқ инсон томоша қилади. Стадионда 100 минг томошабин ва бир қатор мамлакатларнинг президентлари бўладилар. Бундан чўчимайсанми?» деганди. Мен эса «Агар қўрққанимда чемпионатни уйда телевизор орқали томоша қилардим», деганман. Шунда ҳакамлар департаменти раҳбари кўнглимни кўтарган. «Сен буни лотереяга ютуқ, деб ўйлама. Бу кўп йиллик меҳнатинг самарасидир. Бундай вазифа шунчаки топширилмайди», деганди. - Шу кунларда олимпия терма жамоамиз Осиё чемпионатидаги иштирокини бошлайди. Вакилларимизнинг Рио-де-Жанейрога бориш имкониятларини қандай баҳолайсиз? — Мендан кўпинча қайси жамоага мухлислик қилишимни сўрашади. «Реал», «Барселона», «Челси»? Уларга «Ўзбекистон терма жамоасидан бошқа жамоага мухлислик қилмайман», деб жавоб бераман. Ўсмирлар, ёшлар, олимпия ва миллий терма жамоаларимиз шулар жумласидандир. Баъзида футбол томоша қилаётиб, овозимдан айрилиб қолишим мумкин. Нафақат футбол, балки ўзбекистонликлар иштирок этадиган ҳар қандай спорт турида вакилларимизга мухлислик қиламан. Ўз миллий терма жамоаси либосида мамлакат шаънини ҳимоя қилиш - катта шараф ва фахр. Ҳар бир спортчи иштирок этаётган пайтида бутун халқ мухлислик қилаётганини ҳис қилиши лозим. Баъзида 70-80 ёшли мухлислар билан учрашиб қоламан. Улар менга иштирокимни кўриб, кўзларига ёш олишганини айтишади. Бундай сўзларни эшитгандан сўнг чарчоқни ҳам унутиб, янада кўпроқ ишлашни бошлайсиз. Бизнинг футболчиларимиз ҳам шу нарсани ҳис қилиб туришибди. Умид қиламанки, улар ўз олдиларига қўйилган вазифани бажаришади. Футболда ҳамиша кучли ёки тажрибали жамоа ғалаба қозонмайди. Интизом ва иштиёқ ҳам муҳим роль ўйнайди. Агар ҳар бир эпизод учун, майдоннинг барча нуқтаси учун курашсангиз, муваффақият сиз томонда бўлади. Йигитларимиз ғалабага чанқоқлар. Улар бундай имконият кам берилишини яхши билишади. Олимпиада йўлланмасини ҳеч ким осонликча бериб қўймайди. Шунингдек, миллий терма жамоамизга ҳам ишонаман ва улар ЖЧ-2018 йўлланмасини қўлга киритишларига умид қиламан. — ЖЧ-2014дан сўнг барча Равшан Эрматовнинг олдида яна иккита жаҳон чемпионати турганини ҳис этди. Лекин ўтган йили ФИФА ҳакамларнинг ёш лимитини бекор қилди. Бунинг учун улар нормативларни топширишлари шарт. Бу сизнинг кейинги режаларингизга қандай таъсир ўтказди? — Ҳар бир инсоннинг жисмоний имкониятлари бор. Агар саломат бўлсам давом эттиравераман. Чунки севимли касбим билан шуғулланяпман ва бундан роҳат оляпман. Яқинда биз учун «йо-йо» тест жорий қилишди. Бунда 20 метр у ёққа, 20 метр бу ёққа 52 марта югуриш керак эди. Бу тестнинг учдан бирини бажариб бўлмасингиздан юрак уриши дақиқасига 180-190тага чиқиб кетади. Яъни, юрак сониясига уч марта кўп уради. Ҳакамлар шундай шароитларда ишлашга мажбурлар. Ўйинларда ҳам шундай. Масалан, жаҳон чемпионатларида пульс 200тага чиқиб кетади. 90 дақиқа шундай режимда иш олиб бориш керак. — Ҳакамлик фаолиятингизни якунлаганингиздан сўнг режалар қандай? — Ҳали шошилманг (кулади). Олдиндан бир нарса дея олмайман. Ҳозирча севган касбим билан шуғулланяпман. Муҳими шу. Шерзод Эгамбердиев суҳбатлашди


14.05.2022 03:17 Ўқилди: 1581\n- Бу сурат 1987 йилда Нигерия устидан ғалаба қозонилган ўсмирлар ўртасидаги жаҳон чемпионатининг финал баҳсидан эсдалик эди. Ўйин бошланишидан олдин суратга тушгандик. Биз шунчаки саломлашдик, кейин мен қўлимни ювмаганимни айтиб ҳазиллашдим. Улар эса ишонишди. Шунингдек, мен терма жамоа сардори сифатида (йигитлар мени танлаган) жаҳон чемпионати кубогини юқорига кўтарганим ва унинг ёнида УEФА президенти Жоау Авеланж ва турнир ҳомийларидан бири бўлган япониялик кишининг сурати бор эди.\n— Кўпинча омадим келарди, лекин бунинг аҳамияти бор (кулади).\n- Ёлғон гапирмайман, уни Италияга кетади деб ўйламаганман. Аммо Россияда ўзини кўрсата олишига ишончим комил эди. Жуда иқтидорли, виждонли, оғир-босиқ, тарбияли йигит. Мен билан у ҳужум марказида ўйнарди, қанотга ҳам ўтарди. У икки карра меҳнат қиларди.\n— Айтишларича, хайрлашув ўйинингиз чиройли ўтди. Мен, масалан, терма жамоалар учун ўйинлар сони бўйича рекордчилардан бўлган эронлик Али Даеи билан суратга тушганман.\n- Йўқ, шунчаки огоҳлантиряпман.\n- Катта футболда ўйнай олмаслигимдан афсусланаман! Қолган ҳаммаси яхши. Ичимдаги ўйинчи эса ҳамон яшайди.


22:59 05.12.2017 (Янгиланган 23:04 05.12.2017) Ҳавола олиш\nБу ҳақда Афғонистон президенти Ашраф Ғани Кўксаройда Шавкат Мирзиёев билан биргаликда ОАВ вакилари учун қилган қўшма баёноти вақтида маълум қилди\nТОШКЕНТ, 5 дек — Sputnik, Дилшода Раҳматова. Афғонистон Ўзбекистон билан энг яқин ва йирик савдо-иқтисодий ҳамкор бўлишни истайди, деди "Кўксарой"да ОАВ вакиллари билан учрашуви чоғида Афғонистон президенти Ашраф Ғани.\nАфғонистон президентининг сўзларига кўра, мамлакатнинг алоҳида стратегияси Ўзбекистон билан савжо ҳажмини юксалтириш, қўшма корхоналар барпо этишдан иборатдир.\nЭслатиб ўтамиз, Афғонистон президентининг Ўзбекистонга ташрифи доирасида умумий қиймати 500 миллион доллардан зиёд бўлган 40 дан ортиқ экспорт шартномаси имзоланди.\nШу жумладан, Ўзбекистон ва Афғонистон савдо-саноат палаталари ўртасида англашув меморандуми имзоланганлиги ҳақида хабар қилинди.\nЮз йиллик танаффусдан сўнг Ўзбекистон президенти Шавкат Мирзиёев ташаббуси билан тикланаётган муносабатлар ўзбек-афғон халқининг порлоқ келажаги учун мустаҳкам пойдевор бўлиб хизмат қилиши эътироф этилмоқда.


Тарбия - ахлоқнинг гўзаллиги\nМақола кўрилди: 94\nМуаллиф: Абдулҳамид Яхшилиқов - Иштихон туман бош имом хатиби\nИслом дини авввалги самовий динлар каби Аллоҳ таолони ягоналигига эътиқод қилиш билан биргаликда ота-она, ака-ука, қариндошлар ва бошқа барча инсонлар ҳамда мавжудотларга яхши муомала, меҳр-шавқатли бўлишга даъват этади. “Илм одоб билан зийнатлидир” деган нақлда ҳам инсонни ёшлигидан одоб-ахлоқига эътибор қаратилиши, вояга етиш мобайнида яқинлари, устозини ҳурматини жойига қуйиш борасида тарбиясига эътибор қаритилиши билан илм чўққиларига эришиш назарда тутилган. Акс ҳолда ўзаро муомала, одоб-ахлоқда нуқсонли бўлиб, диний ва дунёвий илмлардан бебаҳра қолса, келажакда жамиятда ўз ўрнини йўқотади, бирор бир касбни ҳам эгаллай олмасдан оиласига ҳалол касб ортидан ризқ етказиб беришда қийинчиликларга дуч келади, ҳатто эътиқодда ҳам адашиб, икки дунёси учун зарар кўриши мумкин.\nДинимиздаги барча ибодатларни негизи ва моҳиятида гўзал ахлоқ ётади. Мусулмон кишининг гўзал ахлоқи унинг соғлом эътиқоди ва имонининг комиллигига далолат қилади. Пайғамбаримиз алайҳиссалом бу ҳақда шундай деганлар: “Мўминларнинг ичида энг имони комили хулқи чиройли бўлганидир. Сизларнинг яхшиларингиз аёлларига яхши хулқ билан муносабатда бўлганингиздир”. Имом Термизий ривояти.\nКиши ўз тарбияси қандай эканлигини билмоқчи бўлса, унинг тарозиси - чиройли хулқидир. Айниқса, ўзидан заифларга чиройли муомалада бўлиш энг яхши мўминлар қаторига кириш ҳисобланади. Жобир розияллоҳу анҳудан ривоят қилинган ҳадисда Пайғамбар алайҳиссалом айтадилар “Сизларнинг менга суюклироғингиз ва қиёмат куни менга яқинроғингиз ахлоқи гузалларингиздир”.\nГўзал хулқ соҳибини Пайғамбар алайҳиссалом муборак сўзларида мақтаганлар ва шундай деганлар: “Албатта, банда чиройли хулқи сабабли охиратда улуғ даражаларга эришади. Чиройли хулқ, худди сув музни эритгани каби гуноҳларни йўқотади, ёмон хулқ эса сирка асални бузгани каби амални бузади”. Дарҳақиқат, ҳусни хулқ инсондаги барча фазилатларнинг энг олий ва афзалидир. Чунки унинг эгасидан доимо яхшилик кутилади. Инсон чиройли хулқи сабабли охиратда улуғ даражаларга эришиши ҳадиси шарифларда зикр қилинади.\nДемак тарбияси чиройли бўлишини хоҳлаган инсон гўзал хулқни лозим тутиши, таъна қилмаслиги, бирон кишини лаънатламаслиги, фаҳш сўзларни гапирмаслиги, уят гап-сўз ва ҳатти харакатлар каби ёмон хулқлардан ўзини тийиши лозимдир. Ҳазрати Али каррамаллоҳу важҳаҳу бу борада шундай деганлар: “Гўзал хулқ учта хислат билан ҳосил бўлади: Ҳаромдан тийилиш, ҳалолни излаш, аҳлига бағрикенглик қилиш”.\nЗунун Мисрий раҳимаҳуллоҳдан шундай нақл қилинади: “Энг кўп ғам-ғусса чекадиган киши ким?, деб сўрашганида у зот: “Энг хулқи ёмон кимса” деб жавоб берганлар.\nПайғамбар алайҳиссалом айтадилар “Қиёмат кунида тарози палласида энг оғир юк босадиган амал бу чиройли хулқдир”.\nЮқорида келтирилган ҳадиси шариф ва уламолар ўгитларидан хулоса қиладиган булсак, инсон чиройли хулқларга одатланиши ва ёмон хулқларни тарк этиши бу динимизнинг асоси ва Пайғамбаримиз алайҳис саломнинг асосий ўгитларидир. Чиройли хулқлар инсонни дунё ва охиратдаги мартабасини баланд қилади, ризқини кенг қилади. Ёмон хулқ эса икки дунёда ҳам хорлик ва надоматга сабаб бўлади.\nТарбия ёшу-қари, эркагу-аёл манзил ва макон танламайди. Агар жамиятда тарбияга омматан эътибор бериладиган бўлса, жамиятда яна ҳам гўзал муҳит барқарор бўлишига имконият туғилади, инсонларни дунёда роҳат-фароғатда яшаши билан бирга охиратда ҳам кўп ажру ҳасанотларга эришишларига сабаб бўлади.


Испания лига лигаси-2016/2017\n9-тур, 22 октябрь, соат 19:15\nМунир эл-Ҳаддодий (52)\nЛионель Месси (22, 90+3-пенальти)\n90+6' Ўйин якунланди. "Барселона" сўнгги дақиқада пенальтидан урилган гол эвазига ғалабани илиб кетди\n90+5' Голни нишонлаш пайтида трибунадан бутилка учиб келди ва Неймарнинг бошига тегди\n90+3' ГОООООЛ! Лионель Месси, 2:3! Аргентиналик футболчи бурчакка ерлатиб зарба берди, Алвес зарба йўналишини топди, аммо зарбани қайтара олмади\n90+2' ПЕНАЛЬТИ! "Валенсия" дарвозасига! Каталонияликлар сўнгги ҳужумни уюштиришди. Месси Неймар билан ўзаро "девор" ўйнаб, Луис Суаресга пас берди. Абденнур Суаресни чалиб йиқитди. Айман сариқ карточка олди.\n90' Мальенко иккинчи бўлимга 2 дақиқа қўшиб берди\n90' Месси жарима тўпини ўйинга киритди. Мангаля тўпни қайтарди. Такрорий узатма пайтида Абденнур бош билан тўпни қайтарди.\n86' Уҳҳҳҳ! Парехо бурчак тўпини ўйинга киритди. Мангаля йиқилиб тушганига қарамай, ўрнидан турди ва 7 метрлардан зарба берди. Тўп ҳимоячига тегиб қайтди ва Нанига борди. Луиш 16 метрлардан унчалик яхши зарба бера олмади. Мунир 20 метрлардан зарба берганидан кейин тўп тер Штегеннинг қўлига келиб тушди.\n85' Санти Мина чап қанотдан жарима майдончасига кирди, аммо Сержи Роберто тўпни майдон ташқарисига чиқариб юборишга улгурди\n82' Эҳҳҳҳ, Нани! Қулай вазиятдан фойдалана олмади! Дани Парехо чап қанотдан олдинга ўтди ва бўш ҳудудга узатма берди. Нани узатмага етиб келди ва 13 метрлардан дарвоза томон зарба берди. Тўп устун ёнидан ўтиб кетди!..\n78' Месси марказдан олдинга юрди ва ўнг қанотда очилган Денис Суаресга узатма берди. Унинг жарима майдончасига узатмаси Абденнурга тегиб, майдонни тарк этди\n77' Жарима зарбасини Луис Суарес тепди. Тўп юқоридан ўтиб кетди\n76' Энцо Перес сариқ карточка олди. У жарима майдончаси яқинида Неймарни чалиб йиқитди\n73' Лионель Месси огоҳлантириш олди. Оёғи билан Абденнурни йиқитди.\n71' "Барселона"да ўзгариш: Андре Гомеш ўрнига Денис Суарес тушди. Энди майдонда 3 нафар Суарес бор\n71' "Валенсия"да учинчи ўзгариш: Родриго ўрнига Санти Мина тушди\n70' Месси жарима зарбасини йўллади. Тўп дарвоза устидан ўтиб кетди\n69' Марио Суарес Неймарни чалгани учун сариқ карточка олди. Жарима майдончаси яқинидан жарима зарбаси\n66' Ўйин темпи бироз тушди. Жамоалар шошмасдан ҳаракат қилишмоқда\n63' ГОООООЛ! Луис Суарес, 2:2! Неймар бурчак тўпни дарвозабон майдончаси чизиғи устига етказди ва Ракитич ҳаводаги тўп учун курашда ғолиб чиқиб, бош билан зарба берди. Диего Алвес яна ажойиб реакция билан тўпни қайтарди. Луис Суарес тўпни эгаллади ва кучли зарба билан дарвозани ишғол қилди. Алвес бу сафар ожиз қолди.\n56' ГООООЛ!!! Родриго, 2:1! Мезбонлар бурчак тўпини ўйинга киритишди ва тўпни ўзларида сақлаб қолишди. Нани тўпни эгаллади ва дарвозабон майдончаси чизиғи олдига узатма берди. Родриго ҳимоячидан чаққонроқ ҳаракат қилиб тўпни дарвозага жойлади.\n52' ГОООООЛ! Мунир эл-Ҳаддодий, 1:1! Сен урмасанг, сенга уришади. Ўзингники уради! Конселу қанотдан тўпни қабул қилди ва жарима майдончасига узатма берди. Мунир 11 метрли нуқта устидан чиройли зарба билан дарвозани ишғол қилди!\n50' Эҳҳҳ, Ракитич! Месси тўп билан марказ бўйлаб олдинга ўтди ва жарима майдончаси олдида тўпни Неймарга қолдирди. Бразилиялик футболчи тўпни ўнг оёғига тўғрилаб олди ва 18 метрлардан ерлатиб зарба берди. Диего Алвес сэйв орқали зарбани қайтарди ва тўпни Ракитич эгаллади. Унинг кучли зарбасидан тўп устунга тегиб, майдонни тарк этди!\n47' Жарима тўпи ўйинга киритилган вазиятда Родриго офсайдда қолди\n47' Люка Динь сариқ карточка олди\n46' Иккинчи бўлим бошида "Валенсия"да ўзгариш бўлди. Мартин Монтойя ўрнига Мунир эл-Ҳаддодий туширилди.\n45+2' Биринчи бўлим якунланди. Ҳозирча "Валенсия" - "Барселона" - 0:1. Танаффус\n45+2' Эҳҳҳ, чиройли гол бўлиши мумкин эди. Месси жарима майдончаси ташқарисида зарба беришга улгурмади ва шу боис чап қанотдан ҳужумга қўшилган Динга узатма берди. Люка жарима майдончасига узатма берди. Неймар эса чалқанча услубда зарба берди. Аммо тўп дарвозага аниқ бормади.\n44' Эҳҳҳҳ, Парехо! Родриго майдоннинг сўнгги чизиғи олдидан узатма берди. Парехо зарба бераётган вазиятда эса Тер Штеген олдинга югуриб чиқди ва зарбани қайтаришга муваффақ бўлди!\n38' Диего Алвес яна қаҳрамонлик кўрсатди! Неймар жарима майдончасининг чап бурчагидан тўпни қабул қилди ва кичик паузани ушлаб, айёрона зарба билан дарвозабон майдончаси бурчагига узатма берди. Луис Суарес етиб келди ва дарҳол зарба берди. Диего Алвес эса зарбани қайтарди! Андре Гомеш қайтган тўпни дарвозага тепишга уринди, аммо буни уддалай олмади.\n37' "Валенсия"да ўзгариш: Жароҳат олган Хосе Луис Гаяй ўрнига Аймен Абденнур туширилди.\n36' !!! Диего Алвес яна бир марта жамоасини голдан қутқарди. Меҳмонлар майдоннинг "Валенсия"га тегишли томонида тўпни эгаллашди ва аниқ узатма орқали ўнг қанотда очилган Суаресни тўп билан таъминлади. Уругвайлик футболчининг кучли зарбасини Диего Алвес қайтаришга муваффақ бўлди\n32' Стадион ҳакамдан пенальти талаб қилиб, ҳуштакбозлик қилмоқда. Родриго ва Умтити "Барса" жарима майдончаси ичида елкама-елка кураш олиб боришди ва мезбонлар вакили йиқилди. Ҳакам қоидабузарлик бўлмаганини қайд этди\n31' "Барселона" имкониятдан фойдалана олмади! Неймар жарима майдончасига бурчагига узатма берди ва Месси ичкарига ёриб кирди ва чап оёқда кучли зарба берди. Диего Алвес тўпни ўз олдига қайтарди. Андре Гомеш тўпга етиб келди ва зарба берди. Тўп юқоридан ўтиб кетди.\n26' Вуууҳ! Конселу Люка Диндан ўтиб кетиб, ўнг томондан жарима майдончаси кирди ва дарвозабон майдончасига ерлатиб езатма берди. Родриго узатмага ета олмади\n25' Серхио Бускетс сариқ карточка олди\n23' Ҳакам билан тортишгани учун Диего Алвес сариқ карточка олди. Дарвозабон ўзига халал берган Луис Суаресни офсайдда турган деб ҳисоблашни ва голни бекор қилишни ҳакамдан талаб қилди\n22' ГОООООООЛ! Лионель Месси, 0:1! Жарима майдончасининг ўнг томонига узатма берилди ва у ерда Ракитич тўпни жарима майдончаси чизиғи устига етказди. Месси чап оёқда ерлатиб дарвоза бурчаги томон зарба берди. Диего Алвес тўпни қайтара олмади. Зарба пайтида офсайдда турган Суарес тўпнинг устидан сакраб қолди.\n20' Майдонда кетма-кет фоллар. Ўйин қўполликларга бой бўлмоқда\n18' Месси жарима тўпини Неймарга узатди ва қайта қабул қилиб, жарима майдончасига ҳаводан узатма берди. Ҳимоячилар тўпни қайтаришди\n17' Эзекьел Гарай сариқ карточка олди. У ўз жарима майдончаси остонасида Суаресни чалиб йиқитди\n16' Луис Суарес майдон марказида тўпни эгаллаб, олдинга узатма берди. Мангаля Неймарга нисбатан бироз чаққонроқ ҳаракат қилди ва тўпни майдон ташқарисига чиқариб юборди\n14' "Барса"да мажбурий ўзгариш: Иньеста ўрнига Иван Ракитич туширилди\n12' Энцо Перес хавфли подкат орқали Иньестага жароҳат етказди. Андрес замбилда майдонни тарк этмоқда\n9' Меҳмонларнинг ҳужумлари пайтида валенсияликлар Иньестага нисбатан, сўнгра Неймарга нисбатан фол ишлатишди, аммо каталонияликлар ҳужумни давом эттиришгани учун Мальенко ўйинни тўхтатмади. МАйдон эгалари тўпни эгаллаб олганидан кейин "Барса" футболчилари ҳакамга эътироз билдиришди\n7' Бурчакдан етказилган узатма йўналишини Парехо бош билан ўзгартирди, аммо тўпни "Барса" дарвозаси томон бурадиган футболчи топилмади\n6' "Веленсия"нинг жавоб ҳужуми. Ўнг қанотдан уюштирилган ҳужум натижасида мезбонлар бурчак тўпи ишлашди\n5' Месси-Иньеста-Неймар узатмасидан кейин бразилиялик футболчи чап қанотдан рақиб жарима майдончасига узатма берди. Суарес бош билан зарба бера олмади. Ҳимоячилар тўпни қайтаришди\n' Ассалому алайкум, қадрли мухлислар. Испания чемпионатининг 9-тури доирасида "Валенсия" ўз майдонида "Барселона"ни қабул қилмоқда


Навоийда ИИБ ходимига 2000 доллар пора беришга уринган шахс қўлга олинди\nНавоий вилоятида укасининг жиноий ишларини ёпиб юбориш эвазига ИИБ ходимига 2000 доллар пора таклиф этган шахс ушланди. Бу ҳақда Навоий вилояти ИИБ ахборот хизмати хабар бермоқда.\nМаълум қилинишича, Навоий вилоят ИИБ Транспортда хавфсизликни таъминлаш бошқармаси ходими Ж.Файзиев И.Х. ва бошқа бир гуруҳ шахсларнинг дизель ҳамда бошқа турдаги ёнилғи маҳсулотларини ноқонуний равишда олиб кетаётгани юзасидан суриштирув ишлари олиб борган.\nСуриштирув давомида Ж.Файзиевнинг хонасига келиб, ўзини И.Х.нинг акаси И.Қ. деб таништирган шахс, укасининг ноқонуний ҳаракатларига чора кўрмаслик ҳамда далилий ашё тариқасида олиб қўйилган нарсаларни қайтариб бериш эвазига 2000 АҚШ доллари миқдоридаги пулларни пора сифатида таклиф қилган.\nЖ.Файзиев бу шахсга унинг хатти-ҳаракатлари қонунга зид экани, шу билан бирга, укасининг ноқонуний ишлари бу тарзда ёпилмаслиги, қонун доирасида кўриб чиқилишини айтишига қарамай, пора таклиф қилишда давом этган. Шундан сўнг Ж.Файзиев юқоридаги ҳолатни ИИБ бошлиғига билдирги орқали маълум қилган.\n2021 йил 4 апрель куни Навоий вилоят ИИБ Транспортда хавфсизликни таъминлаш бошқармаси биносида ИИВ ЎХБ Навоий вилоят бўйича бўлими ҳамда ҳуқуқни муҳофаза қилувчи орган ходимлари билан ҳамкорликда ўтказилган тезкор тадбирда, И.Қ. Ж.Файзиевга 6,8 миллион сўм ҳамда 300 АҚШ долларини бераётган вақтида далилий ашёлар билан қўлга олинган.\nТаъкидланишича, мазкур ҳолат юзасидан фуқаро И.Қ.га нисбатан Жиноят кодексининг 211-моддаси билан жиноят иши қўзғатилиб, ҳозирда тергов ҳаракатлари олиб борилмоқда.


ХТВ: Ўқув йилини бошлаш бўйича учта сценарий мавжуд – Газета.uz\nХТВ: Ўқув йилини бошлаш бўйича учта сценарий мавжуд\nХалқ таълими вазирлиги эпидемиологик вазиятга қараб янги ўқув йилини бошлаш бўйича учта сценарий устида иш олиб бораётганини маълум қилди. Жумладан, мактаблар одатий тартибда ўз фаолиятини бошлайди ёки таълим онлайн тартибда давом эттирилади ёки гибрид сценарий бўйича таълим ҳам онлайн тарзда ҳам синф тизимида бўлади.\n30 июл 2020, 11:29 Жамият\nХалқ таълими вазирлиги, Соғлиқни сақлаш вазирлиги ва бошқа тегишли вазирлик ва идоралар билан биргаликда ўқув йилини қай тарзда бошлаш устида ўрганишлар олиб бормоқда. Бу ҳақда ХТВнинг матбуот хизмати маълум қилди.\nУнга кўра, вазирлик ўз ваколатидан келиб чиқиб ўқув йилини бошлаш бўйича қуйидаги 3 та сценарий устида иш олиб бормоқда:\n1-сценарий: Пандемия ҳолати барқарорлашиб, мактаблар одатий тартибда ўз фаолиятини бошлайди. Бу вазирлик ва ўқувчилар учун энг мақбул вариант. Халқаро тажриба мактаб ёшидаги болаларга касаллик кам ҳолатда юқишини, улардан катталарга юқиш хавфи ҳам камлигини кўрсатмоқда.\n«Бунда, дастлабки босқичда фарзанди саломатлигидан ҳавотир олган ота-оналарга болани уйда онлайн ўқитишга имкон берилиши кўзда тутилади, яъни давомат эркин бўлади оддий дарсда қатнашсаям ёки онлайн дарс орқали қатнашсаям», — дейилади хабарда.\nТаъкидланишича, якуний хулоса Республика махсус комиссиясининг қарори билан эълон қилинади.\nШунингдек, карантин қоидаси ўзгаришидан қатий назар вазирлик томонидан онлайн мактаб лойиҳаси давом эттирилиши режалаштирилган. Ушбу лойиҳа боланинг мактабдан ташқари олган билимини уйга келиб мустаҳкамлаш, ўқитувчиларга эса малакали ҳамкасбларининг маҳорат дарсларини олиш учун доимий имконият майдони бўлиб хизмат қилади.\n«Online Maktab» лойиҳаси давом эттирилади 5 июн 2020, 17:10


Ерни хусусийлаштириш бизга нима беради? - zarnews.uz\nШу пайтгача бизда ер давлатники, ҳаммамиз ундан у ёки бу тарзда фойдаланувчи эдик. 2020 йил 1 мартдан кучга кирган “Қишлоқ хўжалигига мўлжалланмаган ер участкаларини хусусийлаштириш тўғрисида”ги қонунга кўра эндиликда Ўзбекистон фуқаролари ўзларининг уйлари, корхоналари ва бошқа мулклари жойлашган ерни хусусийлаштириб олиш имконига эга бўлди.\nХусусий мулк кишига катта ишонч беради\nМазкур қонунга мувофиқ, кўчмас мулк объектлари жойлашган ер участкаларини хусусийлаштириш тўғрисидаги ариза ер участкаси жойлашган туман (шаҳар) ҳокимининг номига давлат хизматлари марказлари ёки Ягона интерактив давлат хизматлари портали орқали берилади. Мазкур ариза Ер участкаларини бериш масалаларини кўриб чиқиш бўйича комиссия томонидан 10 иш куни ичида кўриб чиқилади. Комиссиянинг хулосаси ҳокимнинг ер участкаларини хусусийлаштириш ёки уларни хусусийлаштиришни рад этиш ҳақидаги тегишли қарорини қабул қилиш учун асос бўлади. Хусусийлаштириш тўғрисидаги қарор хусусийлаштириладиган ер участкаси учун тегишли тўлов амалга оширилганидан сўнг 3 иш куни ичида қабул қилинади.\nДемак, ҳукуматнинг қишлоқ хўжалигига мўлжалланмаган ер участкаларини хусусийлаштириш масаласидаги қатъий сиёсати ҳамда ижтимоий-иқтисодий шароит тақозоси билан ерларни хусусий мулк сифатида расмийлаштириш имкони пайдо бўлди. Хўш, бу нима дегани?\nЕрни хусусийлаштиришнинг аҳамияти икки муҳим омил орқали намоён бўлади. Биринчиси - маънавий омил.\nЕрнинг хусусий мулкка айланиши маънавий томондан фуқарога катта ишонч беради. Хусусий ерга кишининг меҳри бошқача бўлади. Ер эгаси ўзини оёқда маҳкам тургандек ҳис қилади, узоқ келажакка доир режалар тузади ва истиқболини аниқроқ кўра бошлайди. Ўз уйингизда ижарада тургандек яшамайсиз.\nИккинчиси - иқтисодий омил.\nҲеч бир ишлаб чиқариш ерсиз амалга ошмайди, чунки ҳар қандай корхона бир парча ер устига жойлашган. Ер – худди капитал, энергия, ахборот сингари иқтисодий омил. Олайлик, ишчи кучи арзон, техника қиммат бўлса, тадбиркор қиммат техника сотиб олишдан кўра кўпроқ ишчи ёллашга ҳаракат қилади. Худди шундай, корхонаси қиммат ерда жойлашган бўлса, уни сотиб, ишни арзон ерга кўчиришга ҳаракат қилади, чунки ернинг нархи ҳам маҳсулот таннархига таъсир қилади. Демак, ер хусусийлашса, тадбиркор ҳам, жамият ҳам фойда кўради.\nЕрга ким эгалик қилади? Албатта, ундан кўп фойда олишга қодир бўлган, шу сабабли ер учун бозорда энг юқори нарх бера оладиган шахс. Таъкидлаш жоиз, у пули кўп бўлгани учун ерни қиммат баҳога сотиб олмаяпти (нормал шароитда тадбиркор пулни банкдан кредитга олади, ҳатто шу ерни гаровга қўйиб бўлса ҳам), балки у шу ер участкасида фойдали бизнесни йўлга қўя олишига кўзи етгани учун сотиб оляпти. Демак, ерга эгалик ердан фойдаланувчиларни маконда оқилона, ўз ўрнида жойлаштириш учун туртки бўлади. Шунингдек, ер хусусий мулкка айлангач, ўз-ўзидан ер бозори пайдо бўлади, худди бир пайтлар уй-жой хусусийлашгач, уй бозори пайдо бўлганидек. Демак, ернинг ҳақиқий бозор баҳоси шаклланади. Бундан ташқари, ерни гаровга қўйиш, ижарага бериш каби имкониятлар пайдо бўлади, яъни ер иқтисодий муомала объектига айланади.\nОддий фуқаро ҳаётида нима ўзгаради?\nБиринчи навбатда, унинг хусусий мулки мустаҳкам ҳимояга эга бўлади. Бугунги “буз-қур” замонида уй-жойларни давлат эҳтиёжи учун олиб қўйиш, обод шаҳарлар ва маҳаллалар қуриш асносида хусусий мулк дахлсизлиги масаласи бирмунча муаммога айлангани сир эмас. Одамлар ернинг эмас, фақат унинг устига қурилган бинонинг мулкдори бўлгани ҳолда, баъзан шу бинонинг ҳам товон пулини ололмай сарсон бўляпти. Шундай шароитда фуқароларнинг мулкини ҳимоя қилиш учун уни мустаҳкам заминга боғлаб қўйиш имкони пайдо бўлди.\nҚонунда ёзилишича, хусусий ерлар фақат мулкдорнинг розилиги билан давлат ва жамоат эҳтиёжлари учун олиб қўйилиши мумкин. Агар ер хусусийлаштирилган бўлса, энди бинонинг, мулкнинг компенсациясини тўлабгина ерни давлат эҳтиёжлари учун олиб қўйиш имкони бўлмайди. Бунда ерни мулкдордан сотиб олиш ёки бошқа йўл билан уни рози қилиш керак бўлади. Агар рози қилинмаса, унинг ерини олиб қўйиш мумкин эмас.\nТеглар: ер участка ноқонуний ер\nЕр участкаларини қонунга зид равишда олиб қўйганлик учун мансабдор шахслар жавобгарликка тортиладими?\nЕр ва сувдан ўзбошимчалик билан фойдаланганга чора кўрилади\nкоронавирус коронавирус соғайганлар чегара чартер рейс Самарқанд Россия АҚШ COVID-19 ёнғин фирибгарлик тест синовлари жиноят иши


Сени мадҳ этаман, Ўзбекистоним! / ADOLAT ижтимоий-сиесий газетаси\nМинг йилликлар қаъридан бизгача етиб келган дурдона қадриятларимиз, урф-одатларимиз ҳамда бебаҳо маросимларимизни асраб-авайлаш, халқ оғзаки ижодиётининг қадимий анъаналарини тиклаш ва миллий қадриятларни изчил ривожлантириш мамлакатимиз маънавий-маданий тараққиётини таъминлашда муҳим аҳамият касб этмоқда. Халқ оғзаки ижодининг бетакрор намунаси бўлмиш достонлар ҳамда бахшичилик санъати халқимизни, қолаверса, ёшларни эзгуликка ва нурафшон кунларга етаклайди. Сўнгги уч йил ичида давлатимиз раҳбари томонидан маданият ва санъат соҳасини янада ривожлантириш ва тараққий эттириш борасида улкан ислоҳотлар амалга оширилмоқда. Президентимиз ташаббуси билан соҳага доир 30 дан ортиқ қарор ва фармоннинг қабул қилиниши фикримизнинг ёрқин далилидир. Ушбу ҳужжатларга асосан юртимизда миллий маданиятимиз сарчашмаси бўлган фольклор санъати йўналишида ҳар йили халқаро фестиваль ташкил этиш белгилаб берилди.\nЯқинда Термиз шаҳрида Халқаро бахшичилик санъати фестивали ташкил этилди. Фестивалда юртимиз бахшилари, соҳа олимлари ва мутахассислари билан бир қаторда қўшни давлатлар ва АҚШ, Болгария, Эрон, Жанубий Корея, Молдова, Россия, Туркия, Франция, Хитойдан ташриф буюрган бахшилар ҳамда соҳа тараққиёти учун илм-маърифат йўлида меҳнат қилиб келаётган хорижлик олимлар фаол иштирок этишди. Ушбу фестиваль Ўзбекистон маданиятини, унинг санъатини дунёга танитишда муҳим аҳамият касб этди. Халқаро бахшичилик санъати фестивали мамлакатимиз тарихида ўчмас из қолдирди. Бундай дейишимнинг боиси – қарийб 10 кун давомида дунё ҳамжамияти Сурхондарё воҳаси ва Термиз шаҳрининг бой маданий мероси ва бахши-шоирларимизнинг тарихидан хабардор бўлди. Фестиваль доирасида ўтказилган халқаро илмий-амалий конференцияда бахшичилик ва достончиликка доир илмий мавзуларда маърузалар тингланди ва суҳбатлар ташкил этилди. Фестивалнинг яна бир муҳим жиҳати, халқаро ижодий алоқалар ўрнатилиб, дўстлик ришталари янада мустаҳкамланди.\nУшбу фестивалдан сўнг Ўзбекистон Республикаси Президентининг “Бахшичилик санъатини янада ривожлантириш чора-тадбирлари тўғрисида”ги қарори қабул қилиниб, бахшичилик санъатини тараққий эттиришнинг ҳуқуқий асослари ва амалга ошириш механизми яратилди. Қарордан кўзланган асосий мақсад халқимиз маданиятининг ҳаётбахш сарчашмаси бўлган бахшичилик санъатини янада ривожлантириш, унинг миллий маданиятимиз ва санъатимиздаги ўрни ва аҳамиятини юксалтириш, ёш авлодни миллий ўзликни англаш, Ватанга садоқат, тарихий меросга ҳурмат руҳида тарбиялашдан иборат.\nМазкур қарорда бахшилар ижодини кенг тарғиб қилиш, улар иштирокида бадиий кечалар, давра суҳбатлари ташкил этиш, шунингдек, уларнинг концертларини мунтазам уюштириш борасида бир қатор вазифалар белгилаб берилди. Ушбу муҳим вазифалар ижросини таъминлаш мақсадида бугун илк марта “Туркистон” санъат саройида Ўзбекистон Республикаси Маданият вазирлиги Республика маданият муассасалари фаолиятини ташкил этиш илмий-методик маркази томонидан “Ўзбекконцерт” давлат муассасаси, “Адолат” социал-демократик партияси ҳамда “Туркистон” санъат саройи ҳамкорлигида “Сени мадҳ этаман, Ўзбекистоним!” деб номланган концерт дастури ташкил этилди. Концертни ўтказишдан кўзланган асосий мақсад юртимизда ўзининг ижодий изланишлари, тинимсиз меҳнатлари билан ёш авлодга намуна бўлиб келаётган бахшиларни қўллаб-қувватлаш ва рағбатлантириш, устоз-шогирд анъаналарини ривожлантириш, устоз бахшилар билан ёш бахшилар ўртасида ўзаро ижодий кўприк яратиш, шунингдек, бахшилар ижросидаги достонларни соғинган мухлисларга кўтаринки кайфият улашишдан иборат. Шунингдек, қулоқлари енгил-елпи, ўткинчи, маъносиз қўшиқларни эшитишга одатланиб қолаётган кишиларни, айниқса, ёшларимизни Алпомиш, Гўрўғли, Барчиной, Шоҳсанам каби миллий қаҳрамонларимизнинг тарихидан, уларнинг юксак жасоратидан, Ватан озодлиги учун олиб борган мардона кураши ҳақидаги достонлардан баҳраманд этиш ҳам муҳим вазифаларимиздан биридир.\nБугунги концерт дастуримизда Халқаро бахшичилик санъати фестивали 1-ўрин соҳиби Ўзбекистон халқ бахшилари Абдуназар Поёнов, 3-ўрин соҳиби Гулнора Алламберкенова, фестиваль совриндорлари Қаландар бахши Норматов, Ўзбекистонда хизмат кўрсатган артист Отахон Матёқубов, ёш бахшилар “Ниҳол” мукофоти совриндори Феруз Норматов, Аҳрор Хушвақтов, Расул Абдураҳмонов ҳамда таниқли эстрада хонандалари, ашула ва рақс ансамбллари иштирок этади.\nБахшилар ижодига бағишлаб илк маротаба ташкил этилаётган бу концерт барча томошабинларда катта қизиқиш уйғотиб, уларнинг кўнглини хушнуд этади, деган умиддамиз.\nРеспублика маданият муассасалари фаолиятини ташкил этиш илмий-методик маркази директор ўринбосари\nЎзбекистон халқ бахшиси:\n— Сўнгги йилларда муҳтарам Президентимиз томонидан бахшичилик санъатини ривожлантиришга жуда катта эътибор қаратилмоқда. Яқинда Термиз шаҳрида ўтказилган Халқаро бахшичилик санъати фестивалида иштирок этиб, фахрли 1-ўринни қўлга киритдим. Фестивалда хориждан келган ҳамкасбларимиз билан ўзаро тажриба алмашдик, кўплаб дўстлар орттирдик. Бахшилар иштирокидаги бугунги концерт мен учун кутилмаган бўлди. Қачонлардир муҳташам санъат саройида бахшиларнинг концерти бўлади деб, тасаввур қилмаган эдим. Ўйлайманки, бахши дўмбирасининг садоси, қаҳрамонлик достонларимиз ижроси халқимизга манзур бўлади.\n— Бахшичилик санъатини сақлаб қолиш ва уни янада ривожлантириш давлат сиёсати даражасига кўтарилди. Давлатимиз раҳбари томонидан бахшиларнинг давлат ансамблларини ташкил этиш борасида берган кўрсатмалари бунинг ёрқин далилидир. Бугунги ташкил этилаётган концерт ҳам айни муддао бўлди. Ҳали юртимизда бахшилар концерти ташкил этилмаган эди. Биз фақат давлат тадбирларида бир-бир кўриниш берардик, холос. Ушбу концерт бахшиларимиз ижодини тарғиб қилиб, уларнинг мухлислари янада кўпайишига хизмат қилади, деган умиддаман.\n— Сўзимнинг аввалида айтиб қўя қолай, бугунгача устоз бахшилар билан бир саҳнада туриб, қўшиқ ижро этмаганман. Тўғриси, ушбу концертнинг ташкил этилаётганини эшитиб, бахшилар юртида туғилганимдан яна бир марта ғурурландим, кўксим тоғлар қадар юксалди. Биласиз, қўшиқларимнинг кўпини фольклор термалари ташкил этади. Чунки бу қўшиқлар халқнинг қалбига яқин, жозибали ва бетакрор санъат асарларидир. Президентимиз айтганидек, фольклор қўшиғи бу – инсониятнинг болалик қўшиғидир. Устоз бахшилар билан бир саҳнада чиқиш қилишимдан жуда мамнунман. Умид қиламанки, бугунги қалдирғоч концертимиз бардавом бўлади.\n— Қорақалпоғистонда сермаҳсул ижод қилаётган бахши ва жировлар кўпчиликни ташкил этади. Улар орасидан айнан мен ушбу концертда иштирок этаётганим мени беҳад қувонтирди. Тошкентга келиб концерт бериш нафақат мен учун, балки бутун қорақалпоғистонлик бахшилар учун фахр, деб биламан. Юртимизда бахшилар учун кенг имкониятлар яратилмоқда. Термиз шаҳрида ташкил этилган Халқаро бахшичилик санъати фестивали бунга ёрқин мисол. Фестивалда иштирок этиб, фахрли 3-ўринни қўлга киритдим. Бу муваффақият мени янги-янги марраларни забт этишга чорламоқда. Бугунги концертда ўзбек ва қорақалпоқ достонларидан термалар куйлаб, мухлисларим дилини яна бир бор хушнуд этмоқчиман.\nЎзбекистон давлат санъат ва маданият институти талабаси:\n— Мен бахшичилик санъати сирларини бобом, Ўзбекистон халқ бахшиси Шомурод Тоғаевдан ўрганганман. Бобом бахшиларнинг жўшиб куйлашига замон келганини, пойтахтимизда ташкил этилаётган концертда муваффақиятли иштирок этишимни тилаб, дуо берди. Институтдаги устозларим ҳамда курсдошларим билан биргаликда бахшичилик санъати аудиториясини янада кенгайтириш мақсадида эстрада санъати билан яқин янги термалар яратдик. Ўйлайманки, темпи баланд бахшиёна термаларимиз мухлисларимизга хуш ёқади.\nЎзингни шод тутқил, ғам емакка арзимас дунё...\nШу йилнинг 2-3 июнь кунлари мамлакатимиз Президенти Шавкат Мирзиёев Андижонга ташрифи пайтида вилоят амалга оширилаётган ишларни юксак баҳолади....


Карантин. Фуқароларнинг кармонини қандай ҳимоялаш мумкин - Anhor\nAnhor Все посты Карантин. Фуқароларнинг кармонини қандай ҳимоялаш мумкин\nAnhor.uz нашрининг иқтисодий шарҳловчиси Абдулла Абдуқодиров қабул қилинган қарорлар оқибатларининг карантин даврида Ўзбекистон иқтисодиётига, аниқроғи унинг энг заиф қисми – кичик ва ўрта бизнесга ҳамда минимал ва тасодифий даромадга эга кишиларга қандай таъсир қилиши ҳақидаги фикр-мулоҳазалари билан ўртоқлашди.\nВоқеалар ривожига назар ташлаб, “Коронавирус кириши ва тарқалишининг олдини олиш бўйича чора-тадбирлар дастурини тайёрлаш учун Республика махсус комиссияси”нинг ҳар бир чекловчи қадами аслида нимани билдиришини тушунишга уриниб кўрамиз.\nЎзбекистон фуқаросининг коронавирусга илк чалиниш ҳолати 2020 йил 14 мартда қайд этилиб, эълон қилинганди. Беш кундан кейин 19 мартда фавқулодда ваколатларга эга Коронавирус кириши ва тарқалишининг олдини олиш бўйича чора-тадбирлар дастурини тайёрлаш учун идоралараро республика махсус комиссияси ташкил қилинди, иқтисодиёт ва бизнесни ҳимоя қилиш бўйича чоралар эълон қилинди.\nМахсус комиссия қарорига кўра, 20 мартдан бошлаб автобуслар, автомобиллар, темир йўл ва ҳаво транспортида халқаро йўналишлар бўйича йўловчи ташувлари 40 кунга тўхтатилди.\nУшбу қарор хорижда ишлаётган ва яқинларига анча-мунча пул жўнатаётган юртдошларимиз учун чегара ёпилаётганига яққол сигнал бўлди. Чартер рейслар билан олиб чиқилган айрим “омадлилар”дан ташқари, уларнинг деярли ҳаммаси қонуний ёки ноқонуний равишда ўша мамлакатда қолмоқда. Албатта, хориж мамлакатларидан 7-8 млн кишини қисқа давр ичида олиб чиқиш – мутлақо бажариб бўлмайдиган вазифа.\nБироқ, ТИВ, ИИВ ва бошқа тузилмалар томонидан фуқароларимизнинг қонуний мақомидан қатъи назар шу мамлакатларда бўлиш шароитлари ҳақида келишиб олиш бўйича ишлар тегишли тарзда ўтказилмади. Натижада ваҳима бошланди ва кўп сонли ўзбекистонликлар бундай вазиятда нима қилиш кераклигини етарлича тушунмасдан бутун дунё бўйлаб аэропортлар ва вокзалларда тўпланиб олишди.\nУлар бу вазиятдан чиқарган навбатдаги сабоқ – бу доим ҳар қандай вазиятга тайёр туриш, фақат ўз билим ва алоқаларига таяниш.\nМенинг ҳисоб-китобларим бўйича иқтисодий натижа: мамлакатга юбориладиган ўтказмалар ҳажми 2-3 млрд АҚШ долларига қисқаради (чунки бу мамлакатларда ҳам иқтисодиётда улкан пасайиш кузатилади). Бундан ташқари, ҳозир яшаётган мамлакатида қўшилиш йўлларини излаётган собиқ юртдошларимиз сони 1,0-1,5 млн кишига ошади. Бошқача қилиб айтганда, мамлакат ушбу соғлом, конкрет мутахассисликларга эга меҳнат ресурсларини бир умрга йўқотади.\n22 мартдан бошлаб Тошкентда жамоат транспортининг иши тўхтатилди. Пойтахтга кириш ва чиқишнинг чекланиши юк ташувларини ўз ичига олмади ва Тошкентга фақат шу ерда доим истиқомат қилувчи (рўйхатга олинган – яна шу рўйхат) фуқаролар кириши мумкин эди. Барча ноозиқ-овқат дўконлари, бозорлари ёпилди.\nУмуман олганда, бу қарорлар бутун шаҳар иқтисодиётини тўхтатди, чунки меҳнат ресурслари ҳаракатининг тўхтатилиши деярли ҳамма нарсанинг тўхташини билдиради. Иқтисодий натижа – анча-мунча бизнеснинг банкротга учраши, деярли ишини ва даромад манбаини йўқотган бир неча миллион киши, бажарилмасдан қолиб кетган кўп сонли шартномалар – улар яқин келажакда худди шунча суд даъволарига олиб келиши мумкин. Олдиндан пул тўлаб қўйиб, товарни ололмаганлар зарар кўрди. Буларнинг барчаси стагнацияга олиб келиши тайин.\n23 март куни одамлар ваҳима билан бозорлар ва супермаркетларга қараб чопди, ҳеч ким оқилона эҳтиёт чоралари ҳақида ўйлаб ҳам ўтирмади. Деярли ҳамма маҳсулотларнинг нархи ошди. Фақат ҳокимликлар, прокуратура ва солиқ органларининг саъй-ҳаракати билангина нархларнинг ошиб кетиши тўхтатилди ва маҳсулотлар билан таъминлаш тартибга солинди.\nАгар йирик бизнес қандайдир бир айланма маблағларга эга бўлиб, унда таъминот ва сотиш бўйича кооперацион алоқалар турғунроқ бўлса, кичик бизнеснинг асосий қисмида бу нарса йўқ. Кичик бизнеснинг айланма капитали узоғи билан бир ойга ва ҳатто фаолият тури ва мавсумий айланмаларга қараб ундан ҳам камга етиши мумкин.\n27 мартдан бошлаб Махсус комиссия Ўзбекистон аҳолисига заруратсиз кўчага чиқмасликни белгилаб қўйди. “Уйни фақат озиқ-овқат маҳсулотлари ёки дори-дармон харид қилиш учунгина тарк этиш мумкин. Кўчага чиқадиганларнинг ҳаммаси ниқобда юриши керак, жамоат жойларида бир вақтнинг ўзида учдан ортиқ кишининг тўпланишига йўл қўйилмайди”, – дея хабар берди ИИВ матбуот хизмати. Қизиғи шундаки, бозорлар, супермаркетлар ва дорихоналар бундай жойларга киритилмаган, шу боис бу кўрсатмани бажариш жуда қийин бўлмоқда.\nВа ниҳоят, 30 март соат 6:00 дан бошлаб то 20 апрелгача Махсус комиссиянинг қарори билан Тошкент, Нукус шаҳарларида ва вилоятлар марказларида, шунингдек вилоятлар орасида, агар автомобилда рухсат берувчи стикер бўлмаса, автомобилларда юриш тақиқланди. Энди бюджет билан кафолатланганлардан ташқари ҳеч ким юзага келган вазиятда оиласи учун пул ишлаб тополмайди ва уни боқа олмайди.\nУшбу қарор одамларни ташиш, бир марталик ишларни бажариш билан шуғулланувчи шаҳарликлар учун энг қаттиқ зарбага айланди. Уч миллион аҳолига эга пойтахт ва вилоятлар марказларининг аҳолиси ўз фаолияти ҳисобидан оз бўлса-да даромад олишга бўлган охирги умидидан маҳрум бўлди.\nҲамма, хўш, кейин нима бўлади, деган маънода жим қолди? Агар давлат аҳоли соғлиғини ҳимоя қилиш бўйича қатъий қарорларни қабул қилаётган бўлса, унда одамларга йўқотилган даромад манбаи ва даромаднинг ўзини компенсацияловчи чоралар эълон қилишини кутиш мантиқан тўғри бўларди.\nКим ва нима учун давлат ҳимоясига муҳтож\nМарказий банк маълумотларига кўра, 2020 йил 1 март ҳолати бўйича аҳоли жамғармаларининг тижорат банкларидаги ҳажми 21437 млрд сўмни ёки аҳоли боши сонига 630,5 минг сўмни ташкил қилган. Биз бу ерда омонатларнинг бир қўлларда/оилаларда тўпланиш даражасидан четлашишга мажбурмиз, чунки бундай пуллар бизда умуман йўқ.\nБизникига ўхшаш иқтисодий ва ижтимоий тузилмаларга эга (айрим истиснолари билан) қўшни давлатлар маълумотларига мурожаат қилишга уриниб кўрамиз. Шундай қилиб, Proeconomics телеграм каналининг ҳисоб-китобларига кўра, “россияликларнинг 60% дан ортиғи ҳеч қандай омонатга эга эмас. Кўпчиликнинг пули … кейинги маошгача ёки стипендиягача етади, холос. Ёшларнинг 20% уларга тез-тед “кўп миқдорда пул” етмаслигидан шикоят қилади. Пул етишмовчилигидай қийналадиган сал каттароқ ёшдагилар эса 40% ни ташкил қилади. Буни тушунса бўлади, уларнинг молиявий мажбуриятлари ҳам кўпроқ: ипотека, болалар, неваралар. Шу боис кўпчиликда қарз ва кредитлар бор. ВҚора кунига асраб қўйганларники ҳам узоғи билан ярим йилга етади. Бу ҳам агар дошираклар ва карам билан озиқланишга ўтиладиган бўлса… Аммо бунақалар камчиликни ташкил этади”.\nАгар даромадлар ва омонатларнинг бундай тақсимланиши ҳисобга олинмайдиган бўлса, унда 3-4 болали оилада 1.9-2,5 млн сўм жамғарилган пул бўлиб, биз унга “хавфсизлик ёстиқчаси” сифатида қарашимиз мумкин. Аммо бундай оилага бу пуллар “фақат 1 та бозорга” (2-3 ҳафтага) етади. Ҳозирча қайси тармоқлар кўпроқ, қайсилари эса камроқ жабрланганини аниқлашнинг имкони йўқ. озиқ овқат маҳсулотлари, дори-дармонлар ва санитария масулотларини ишлаб чиқарувчилар ва сотувчилардан ташқари ҳамма жабрланди деб ўйлайман.\nҲар дақиқада нима юз бераётганини ёритиб бораётган оммавий ахборот воситалари ҳам жиддий зарар кўрди – реклама бозори сезиларли даражада сусайди. Биз ҳар куни турли каналлар, телеканаллар, ОАВ ва web компанияларда рекламага чегирмалар ҳақидаги эълонларни кўрамиз. Ҳозир ким, ниманинг ҳисобидан ва қай тарзда бундай вазиятда жон сақлаши ва бу қанча давом этиши тушунарсиз.\nАйнан шу боис ҳозир ҳукуматнинг тинчлантирувчи, ҳаққоний ва манзилли сўзи ҳар қачонгидан ҳам муҳимдир.\nХалқ супермаркетлар ва бозорларга ёпирилган пайт – 2020 йил 16 мартдан бошлаб икки ҳафтадан ортиқ вақт ўтди. барча ҳисоб-китобларга ва шахсий кузатувларимга кўра, шаҳар аҳолисининг кўпчилигида энг зарур озиқ-овқат маҳсулотларини (Тошкентда ҳозир 1 килоси 60-70 минг сўм турадиган гўшт ҳақида эса гапирмаса ҳам бўлади) харид қилишга пул қолмаслиги мумкин. Қишлоқ жойларда натурал хўжалик бундай вазиятларда ҳар доим ўзининг устунлигини кўрсатган.\nЎзбекистон Президенти 19 март куни тадбиркорлик ва бандликни қўллаб-қувватлаш мақсадларига, аҳолини ижтимоий қўллаб-қувватлашни кенгайтиришга 2020 йилда қўшимча 5,7 трлн сўм (ойига тахминан 570 млрд сўм) йўналтирилишини эълон қилганди. Молия вазирининг сўзларига кўра, бу пуллар асосан тадбиркорлик субъектларига кредитлар тўлашни кейинга суришни субсидиялашга (миқдоридан қатъи назар) ва янги инвестицион лойиҳаларга (!) йўналтирилади. Вирусгача бўлган даврда кам таъминланганлар тоифасига кирмаган аҳолининг улкан қатламини ҳимоя қилишга доир эса ҳеч қандай аниқлик йўқ.\nОрадан 2 ҳафта вақт ўтди, биз Молия вазирлиги 1 млрд АҚШ доллари миқдорида узоқ муддатли кредит ажратиш илтимоси билан Осиё тараққиёт банкига мурожаат қилганини эндигина билдик.\nФуқаролар ҳукуматнинг аҳолини ҳимоя қилиш бўйича режалари ҳақида деярли ҳеч нима билмайди, президент эълон қилган чоралардан ташқари, албатта. Аслида эса бугунги кунда даромад манбаини йўқотган аҳолининг барча қатламлари кўмакка муҳтож:\n· Барча тармоқларда фаолият кўрсатувчи кичик ва ўрта корхоналарнинг иш берувчилари ва ишчилари, озиқ-овқат ва дори маҳсулотлари импорти ва савдоси билан шуғулланувчи корхоналар бундан мустасно;\n· Патент асосида майда чакана ва улгуржи савдо билан шуғулланувчи барча микро тадбиркорлар, озиқ-овқат ва дори маҳсулотлари импорти ва савдоси билан шуғулланувчи тадбиркорлар бундан мустасно;\n· Ишини йўқотган ва Меҳнат ва бандлик вазирлигининг бўлимларида вақтинчалик ишсиз сифатида ҳисобда турувчи барча фуқаролар;\n· Индивидуал ёлланиш асосида бир марталик тасодифий ишларни бажарган барча ишчилар (мардикорлар ва ўзини-ўзи банд қилувчилар);\n· Турли манбалардан, шу жумладан вазият туфайли ўз фаолиятини тўхтатган хайрия манбаларидан даромад оладиган кам таъминланган оилалар, ногиронлари бор оилалар;\n· Ишини йўқотган ва энди Ўзбекистонда қолган қариндошларини боқа олмайдиган юртдошларимизнинг оилалари;\n· Ногиронлиги бор, муайян яшаш жойи йўқ кишилар;\n· муҳим даромад манбаи йўқолиши муносабати билан оммавий тарзда тарзда таътилга чиқишга мажбур бўлган ОАВ ходимлари;\n· Ва, ниҳоят, таътилга чиқиш ҳақида ариза ва санаси очиқ маошни сақламаган ҳолда таътилга чиқиш ҳақидаги аризани ёзишни таклиф қилишган бюджет ходимлари (ўқитувчилар, муаллимлар ва шифокорларнинг айрим тоифалари).\nҲукумат қуйидаги саволларга жавоб беришини истардик:\n· Биз юворида санаб ўтган фуқароларнинг қайси тоифалари ва қандай кўринишда, қайси маблағлар ҳисобидан моддий ҳимояланади?\n· Ҳукуматда ушбу мақсадлар учун қачон маблағ пайдо бўлади ва у қай тарзда ўз манзилига етказилади?\n· Эҳтиёжмандлар тўғри ҳисобга олиниши, маблағлар тақсимланиши ҳамда ҳар бир эҳтиёжманд маблағни олиши устидан жамоат ва давлат назорати қандай амалга оширилади?\n· Давлат яқин вақт ичида нималар қила олиши мумкин?\n· Эҳтимолий иқтисодий инқирозни енгиб ўтиш учун давлат қатор чораларни кўриши мумкин:\n· Кичик ва ўрта бизнес (КЎБ) корхоналарини камида 3 лй муддатга солиқ мажбуриятларидан озод этиш;\n· КЎБга меҳнатга ҳақ тўлаш фонди миқдоридан кам бўлмаган миқдорда мақсадли айланма маблағлар ҳамда ишлаб чиқаришни тиклаш учун хомашё харид қилиш / импорт қилишга ва такрор ишлаб чиқариш билан боғлиқ вазифаларни ҳал этишга маблағлар ажратиш;\n· КЎБ корхоналарига Ўзбекистон божхона ҳудудига келадиган барча маҳсулотларни 3 ой давомида божхона тўловларисиз (улар йил давомида тўланади) расмийлаштиришга рухсат бериш;\n· Барча оилаларга (кўнгилли равишда ёрдамни рад этувчи ёки объектив кўрсаткичларга кўра ёрдамга муҳтож бўлмаганлар бундан мустасно), ёшидан қатъи назар ҳар бир оила аъзосига ойига 700 минг сўм миқдорида пул маблағларини мақсадли ажратиш.\n· Фойдаланилаётган ресурслар (электр энергияси, табиий газ, ичимлик суви) учун барча тўловларни 6 ойга кечиктириш.\nҲукуматнинг айнан шундай чоралари вазиятдан келиб чиққан ҳолда оптимал бўларди. Кейин ҳар бир кун ҳисобда эканини ҳам инобатга олиш керак.\n«RAVON» автомобили Россияда қимматлади. У ўша ерда йиғилиши ҳам мумкин


Шамол ва қуёш энергетикаси биринчи марта дунёдаги умумий электр энергиянинг 10 фоизини берди\n23:38 / 14.08.2020\nEmber агентлиги таҳлилчилари қуёш ва шамол энергетикаси 2020 йилнинг биринчи ярмида дунёда ишлаб чиқарилган электр энергиянинг 10 фоизини берганини ҳисоблаб чиқишди. Бу эса рекорд кўрсаткич ҳисобланади.\nБу орада кўмир электр станциялари ўз қувватининг ярмидан камроққа ишлаган.\nПандемия вақтида электр энергия истеъмоли камайганига қарамай, тикланувчи энергия манбалари ёрдамида январдан июнгача 1129 ТВт-соат энергия олинган. 2019 йилнинг биринчи ярмида бу энергия манбалари ишлаб чиқарган энергия 992 ТВт-соатни ташкил қилган. Бир йиллик ўсиш 13,8 фоиз бўлган.\nШамол ва қуёш ёрдамида олинган энергия улуши иқлим ҳақида Париж келишуви имзоланган 2015 йилдан бери 2 мартадан кўпроққа ошган. Ўшанда бу кўрсаткич 4,6 фоизни ташкил қилган.\nҲавони энг ифлослантирувчи қазилма ёнилғи – кўмир ёқишдан олинадиган энергия ҳажми 2020 йил биринчи ярмида 8,3 фоизга камайган.\nТаҳлилларнинг кўрсатишича, кўплаб йирик давлатлар, жумладан, Хитой, АҚШ, Ҳиндистон, Япония, Бразилия ва Туркия ўзи ишлаб чиқарадиган умумий энергиядан камида 10 фоизини шамол ва қуёшдан олади. Бунда Британия ва Европа иттифоқи алоҳида таҳсинга сазовор ҳисобланади, чунки улар мос равишда 21 ва 33 фоиз энергияни тикланувчи манбалардан олади.\nШамол энергетикаси бўйича глобал кенгаш (GWEC) прогнозларига кўра, 2030 йилга келиб денгиз шамолидан олинувчи энергия ҳажми бутун дунё бўйлаб 2019 йилдаги 29,1 ГВтдан 234 ГВтгача кўпайиши мумкин.\nЭнергия самарадорлик учун пул керакми? Улар мавжуд!


Россиялик жангчи ўзбекистонлик рақибига қарши реваншдан бош тортди ёхуд Мавлуд Тифиев навбатдаги жангини ўтказади (Видео)\n17 февраль, 2021, 23:13\nТеглар:Кикбоксинг | Мавлуд Тифиев\nУ “One Championship” билан шартнома тузиши мумкин.\nЎзбекистонлик профессионал муайтай, кикбоксинг ва К-1 йўналишида жанг олиб борувчи Мавлуд Тифиевнинг навбатдаги жанг санаси маълум бўлди. Спортчимизнинг сайтимизга маълум қилишича, у 6 март куни россиялик Салимхон Ибрагимовга қарши профессионал кикбоксинг бўйича жанг қилади. Мазкур қарама-қаршилик Екатеринбургда RCC ва Сингапурнинг “One Championship” промоушени томонидан ташкил этилувчи “Fair Fight” турнири доирасидан ўрин олган. Ғолиб эса “One Championship” билан шартномага эга бўлади.\nАслида, ҳамюртимиз 2020 йил 28 ноябрда ташкил этилган худди шундай жанг кечасида Кирилл Хомутовга қарши жанг қилган ва адолатсизлик қурбонига айланган эди. Айнан ўша жангдаги ғалаба ҳам юқорида таъкидлаб ўтган имкониятни тақдим этарди. Жангдан кейин юртдошимизнинг эътирози инобатга олиниб, реванш жанги ўтказилишига келишилганди.\n6 март куни ушбу реванш бўлиши кўзда тутилган, лекин рақиб жангдан бош тортди ва ғалаба ҳамюртимизга тақдим этилди. Бироқ, у ўша куни бошқа жангчига қарши рингга кўтарилиши лозим ва ундаги муваффақият тўла –тўкис Тифиевнинг Сингапур промоушени билан ҳамкорликни бошлашига сабаб бўлади.\nМавлуд Тифиев айни вақтда Дубайда ҳамюртларимиз Ҳасан ва Ҳусан Мажлимовлар қўл остида TKMMAFIT клубида жангга тайёргарлик олиб бормоқда.\nЮртдошимизга ушбу жангда омад ёр бўлишини тилаб қоламиз!\nВидео Екатеринбургдаги ҳангома ёхуд ўзбекистонлик спортчи адолатсизлик қурбонига айландими?


Ҳидоятнинг машаққатли йўли\nHome icon Бош саҳифа»Адабиётшунослик»Адабий суҳбатлар»Ҳидоятнинг машаққатли йўли\n(Тоҳир Маликнинг «Шайтанат» асари: эътиқод ва ахлоқ)\nҲақ Субҳонаҳу ва Таъоло: «Шак-шубҳасиз ҳидоят (яъни инсонларни Тўғри йўлга йўллаш) ёлғиз Бизнинг зиммамиздадир» («Вал-лайл» сураси, 12-оят) деган. Насиб этган Истиқлолнинг адабиётини-да ҳақбин, ҳақгўй қилмоқ, ҳидоят ёғдусида буркамоқ Унинг иродаси биландир. Фақат барчамиздан мудом якдил эзгу заҳматлар, ўзаро ибрат, даъват ва маслаҳатлар вожибдир. Йўқса, токи инсонлар ўзларини ўзгартирмагунча Аллоҳ Таъоло уларни ўзгартирмаслиги ҳақидаги оламлар Парвардигори каломини унутган саналамиз. Ҳидоятли кечинмаларнинг, илғор-улуғвор ўнгланишларнинг гоҳо ўзбек насрида ҳам содир бўлаётганлиги дилларни қувонтиради... «Шайтанат»нинг, асосан, якунлануви боис овозаламоқ муносибки, ўзбекнинг ўзбекона, миллий детективи шакллангани ёрқин далилланди. Детектив бу гал муддаога жуда муносиб намоён бўлди. Оқсаб, ўгай саналиб, турткиланиб, даккилар еб ва дардини ичига ютиб яшаган айни адабиёт тўйиб нафас олди. Янги даврнинг сўз санъатидаги шарофатини «Шайтанат» мисоли айрича пафосда тасдиқловчи, шарафловчи шукроналовчи унга монанд бошқа асар ҳозирча йўқ.\n«Жаҳон дегективи» тушунчаси замирида ер юзи китобхонлари қалбини ишғол этган ўнтача миллат насри намуналари бор. Уларнинг умумий ҳамда хусусий тарихлари мавжуд. Ҳар қайсисининг тажрибаси, ҳикоялаш мароми, беҳадик яралганлиги ҳавасимизни қўзғаб келган. Лекин уларнинг миллий хослигидан кўра умумий хослиги кўпдек, ёзувчиларининг қарашларида бир-бирига ўхшашлик устувордек. Албатта, булар маълум маънода детективнинг ўз шарт-тақозолари туфайлидир. Аммо мазкур адабий соҳа хусусидаги тиниқ тасаввурни лойқалашга сабабкор, ичида олди-қочдилару шаҳвоният ғиж-ғиж китоб оқимининг жаҳоний детектив унвонига даъвогарлик илинжида дунё кезиб юрганлиги ҳам ҳеч кимга сир эмас.\nБизда-чи? Собиқ мустабид тузум миллий адабиётлар детектив йўналишининг тараққийсига иложи борича йўл бермай келди. Даҳшатли иллату фожиаларнинг ҳур жамиятда «йўқ»лигини адабиётнинг «қулоғи»га тинимсиз қуйиб, зўр бериб уқтириб турди. Онда-сонда битилган фош этувчан асарлар сиёсат зуғумига учрар, соцреализм қолипига лойиқлари сал-пал ардоқланар эди. Ҳаттоки, улкан мамлакатнинг йўлбошчи халқи — руслар прозаси шу борадаги иштиёқини кўпроқ инқилоб, урушлар, чекистлик, разведка, шпионлик тарихи фонида овутмоққа, шўро милициясининг кафолатланган ғолиблигини тараннум этмоққа маҳкум қилинганди.\nЎзбек детектив адабиётининг ривожи, аҳвол-руҳияси ҳам тақрибан шу йўсинда кечди. Жараён анчайин кечикиб бошланди. Саноқли адибларгина маҳфия мавзусидан сўз очишга ботиниб, журъатланиб юрди. Воқелик устидан рўй-рост бадиий ҳукм-хулоса чиқаришга ҳуқуқ бўлмади. Масалани «шонли» изқуварлар томонига ён босиб баёнлашдан ўзга чора ҳали-бери кўзга ташланмас, жиноятчиларнинг ҳам одамлар эканлиги адабиётнинг ақлиги сиғмасди. 60-йиллар аввалида ёзилган «Шохидамас, баргида...» қиссасининг адабиётдан қувғин қилингани, бадииятининг бўшлигини холис танқид қилиш ўрнига, муаллифи (Искандар Қаландаров)нинг «жаннатий жамият»га «ёт» иллатларни—ўғирликлар, қотилликлар, номусга тажовузлар, порахўрликларни ёлғондан тўқиганликда айблангани адабиёт аҳлининг ҳануз эсида.\n«Шайтанат»нинг муаллифи эса ўз қиссасини дадил бошлаб, қодириёна оҳангда шундай ёзади: «Ҳаёт —турфа ранг. Кўзни яшнатиб, дилга қувват бергучи чиройли ранглар ҳам, кўнгилни вайрон қилгучи қора ранг ҳам бор. Авваллари қора рангни ишлатишга бир томондан ижозат, иккинчи томондан журъат йўқ эди... Замон берган эркинликдан фойдаланиб, турмушимизнинг қора кўчаларига киришга жазм этдим».\nМухтасар ушбу мулоҳаза-муқоясалардан мурод «Шайтанат»ни жаҳон детектив дурдоналари сафига шошиб қўшмоқ, улардан устун ҳисоблаш илинжи эмас. Балки уни каттакон ва шиддатли адабий тўлқин силсиласида тасаввур қилиб кўриш, ютуқларини таъминлаган муҳим омилларни, сифатини идрокламоқ, холос. Тўғри, асарнинг имкон даражада маромини тополмаган нуқталари, жузъий камчиликлари бор. Ўрнига тушмаган баъзи чўзиқликлардан кўз юмиб бўлмайди. Бироқ қиссадан бирламчи ҳисса шуки, у ҳодиса мақомидаги детектив асар. Серфазилатлилиги туфайли ҳатто матни қаърида яшириниб қолган нуқсончаларини осонликча ва ҳаммага ҳам сездиравермайди. Сезилганларини тез фурсат ичида унутдириб юбора олади.\nИншоимиз «Шайтанат»нинг билинар-билинмас, ошкор-ноошкор валекин бақувват ботиний фазилати—ёзувчисининг услуби, шаръий нуқтаи назари, қаҳрамонларининг характер ривожи тўғрисидадир.\n«Шайтанат» — санъаткорона ном-топилдиқ. У—катта-кичик маҳфия тўдаси ёки алоҳида жиноятлар дунёсинигина эмас, булардан фарқли одатий муҳитдаги турфа иллат, турфа қилғилиқларни, яхши-ёмон деганимиз бандалар адашувлари сабабияти ва зимиятининг ноқисликларини қамраб англата олгувчи тушунча. Саргузашти кўламлашгани, саҳифалари интиҳога илгарилагани сайин асар ўз мухлисларига сарлавҳа мантиғини қойилмақом идроклата боради.\nЮзаки қараганда, бевосита етакчи қора гуруҳлар ички турмушини муслимона нигоҳ билан кузатиш, шундай мушоҳада воситасида баёнлаш қулоғи кар одамга беҳуда ваъз — маъруза ўқимокдек туюлмоғи турган гап. Детективда сюжет кескин кечажаклигини, қизиқ-қалтис вазиятлар бисёр бўлажагини биладиган нозикдидларга асардаги майин ифода даставвал ғалати кўринса, ажабмас. Лекин четдан қарагувчиларнинг бу янглиғ хавотир, шубҳалари ноўрин. Шу маънода ёзувчининг ҳам қаловини топиб қорни ёқиш қасдига тушганини, нималарнидир мажбурлаб келиштиришга зўриқишини кўрмайсиз. Чунки, неларки чин инсонийликка зийнат ва ярашикдир—улар мусулмончиликка ҳам мувофиқдир. Нимаики инсон шаънига доғ-иллат ва бандани ақидадан оздиргувчи бўлса, илло, исломият айнан ўшалардан қайтаргувчи, огоҳлантиргувчидир. «... У пайғамбар уларни яхшиликка буюради, ёмонликдан қайтаради ва пок нарсаларни улар учун ҳалол қилиб, нопок нарсаларни уларга ҳаром қилади...» («Аъроф» сураси, 157-оят). Шундай эзгуликларига кўра дунё аҳволига исломият жорийси ёхуд дунё манзараларига исломий муносабат кўп замонларнинг маънавий-маърифий такомилини таъминлаган. Қуръон ва суннат тарозиси ижод маҳсулларининг яшовчанлик салоҳиятини оширган, юксалтган.\nҲар қандайин иш-юмуш, саъй-ҳаракат, фасоҳат-ифодани Расулуллоҳ (с.а.в.) суннатларига мос бошлаш анъанасини «Шайтанат» ҳикоячиси салкам юз йил соғинган бадиий тилга хос дийдорлашув билан фавқулома тиклаб юборади. Баённи Меҳрибон ва Раҳмли Аллоҳ номи ила дадил бошлайди. Унга шукроналар билдириб, Ундан мададдар сўрайди. Шайтоннинг асл қиёфасини очувчи «Иброҳим» сурасининг 22-оятини, ҳазрати Яссавийнинг «Шайтон ғолиб, жон берарда шошдим мано» сатрини келтиради. «Шайтанат» қиссалари китоблари муқаддималарининг ўзига хос табиати кўнгилларимизга гўёки улуғ алломаларимиз ҳамду наътлар билан бошлаган битиглар тароватини олиб киради.\n«Шайтанат» ихлосмандлари, аслида, саҳифаларга лоқайд боқмаётган бўлсалар-да, ёзувчи уларни «тинчитмайди». Чекинишлар қилиб, ўқувчиларини завқли заҳматга — мушоҳадага чорлайди, уларнинг воқеаларга муносабатини сўраб-суриштиради. Идрокларини муайян ҳукм-хулосалар манзилига йўналтириб юборади. Ровий яна тинч қараб турмайди. Дунёвий-исломий тафаккур тарзини баралла ифода этади. Шунингдек, ўқувчи биродарлари билан ҳар китобда мўъминларга хос саломлашмоқни ва хайр-хўшлашмоқни-да канда қилмайди. Уч китоб мобайнида «Шайтанат» шайдолари ўзларининг адиб томонидан бағоят эҳтиромланаётганини ҳислаб, кайфиятлари кўтарилади.\nШайтоний васвасаларни ўз ичига олган ҳодисалар гирдоби тасвирига носир исломий руҳ, характер ва эпизодларни аллақандай муқояса мақсадида атайлаб киритмайди. Ёхуд чин эътиқод афзалликларини бўрттиришга, иймонга оид шахсий дард-даъватини тақдим этишга ошиқмайди. Ҳолбуки, унинг шундай адабий муболағага поэтик ҳуқуқи, иложи бор эди. Носир бешафқат ва жиддий ҳаққоният ифодасини танлагани учун шайтанат ҳамда исломият лавҳаларига, буларнинг ўзаро «муносабати» аҳволига мавжуд воқеликнинг ўзидагидек меъёрда ёндашишга зўр бериб интилади.\nУчала сюжетда ҳам Асадбек умри ва асадбеклар муҳити тадрижи бош ғоявий-бадиий мўлжал экани боис бош қадрият тасвирига доир тармоқчалар вақти-вақти билан ўша асосий йўналишга туташади. Зимдан ифодада муаллиф шаръий қарашларининг маъқуллиги қанчалик сезилмасин, вазият бу ижодий жараён томон тамом оғишиб кетмайди. Бунга реализм масъулиятй йўл қўймаган. Қолаверса, ҳеч бир ғояни сирли қолдирмай талқиннинг сиртига чиқариб юбориш, ўқувчига тагмаънолдр, ўй-муаммолар қолдирмаслик усулининг ўзини оқламаслдгини адабиёт тажрибаси қайта-қайта исботлаган.\n«Оятал курси»ни ёд ололмай, иккита кичик сура билан тирикчилик қилади»ган Каримуллага Асадбекнинг тоқати йўқ. Чунки чаламулла мутаваллининг таъмагирлигини, омонатга хиёнатини Асад сезган. Айни пайтда Каримулла — беор ва манфаат йўлида «хира пашша». Асадбекдан у-бу ундиришга келиб, ниятига эришади. Ҳар қандай инсон мураккаб. Инчунун, бу иккаласи ҳам. Аммо шу воқеаларда ўқувчи ваҳшатли куч сардори—Асадбек мавқеини маъқуллайди.\nАсадбек — Собитхон алоқасида киши олдинига (илк қисмда) улардан қай бирини ёқлашни билолмай туради. Икковидан ҳам қандайдир хатоликлар ўтаётганлиги фаҳмланади. Муносабатнинг давоми қизиқтиради. Сюжетнинг бу тармоқчаси тараққийси (иккинчи китоб) ҳаётий, ибратли ва таъсирли бўлиб, имонли шахснинг маънан ғолиблигидан нишона беради. Собитхон қори Каримулладан афзал—унинг тескариси. Халқ орасида обрўйи баланд, илми кучли. Миллатпарвар ва ватанпарвар Собитхон имомлик қиладиган масжидга намозхонлар сиғмай кетади. Унинг: «ҳаром пулларга қурилаётган масжидда мен намоз ўқимайман» деган янглиш гапи Асадни ғазабга келтирган, «олифта имомча»ни бир эгиб қўяй деса, халқдан чўчиган. «Худо имомлар орасида инсоф ва имон бобида басаломат бўлган Собитхонни ўз паноҳига олиб, Асадбек қаҳрининг тўлиб-тошишига йўл қўймади»\nКейинроқ улар ярашишади. Хаста Собитхон ўша ножўя гапи учун ўз ихтиёри билан узр сўрайди. Рози-ризолик тилайди. Улар энди самимий суҳбатлашади. «Аллоҳ дилингиз қулфини ўзи очсин», дейди Собитхон. Ажабланган, тағин жаҳлланган Асадбекка қарата очиқ гапиради: «... Зинони, зулмни, ҳаром ишларни тарк этмаган одам чин муслим бўла олмайди. Мен сизни мана бу йўлдан юринг, деб зўрламайман, менда бундай ҳуқуқ йўқ. Менинг вазифам — айтиб қўйиш». Суҳбатда ҳар қайси характернинг ички табиати топиб чизилган. Қиссада етакчи мавқедаги катта қутб — шайтанат ва кичик қутб — исломият вакиллари шундай ички идроклари ифодасига кўра табиийлик пайдо қилади.\nБадиий рўй-ростлик ҳамиша мушкул, ҳамиша беаёв. Бу ўлчовга ёзувчи воқеа, дуиёқараш, қисматлар такомили тасвиринигина эмас, ўз туйғу, туғён, эҳтиросларини ҳам аямай бўйсундиришга мажбур. Марказий образ манфур тўда бошлиғи бўлса-да, яширишнинг ҳожати йўқ, ёзувчининг унга нисбатан пинҳона меҳрли муомала-муносабати, рағбат-насиҳати бор. Аммо характер мантиғининг, ирода йўналишининг табиий оқими адиб хайрихоҳлигининг ошкора товланишига изн бермайди. Насрий муваффақият учун, энг аввало, ана шулар керак эди. Шунинг натижаси ўлароқ Асадбекка ачиниш, унга хайрли кўникиш, баъзи масалаларда уни ёқтириш ҳисси китобхонга юқади. Чинакам руҳият кўринишига тугал ишонтира олмоқнинг нақадар сирли санъат эканлиги шунда билинади.\nМасалан, бирор банданинг иккинчи банда дилига ҳидоят бағишлашга ноқодирлиги ҳақиқати Асадбек мисолида шубҳа-гумонларга ўрин қолдирмайди. Нодон Каримуллага унинг беписандлиги изоҳларсиз тушунарли. Лекин у ўткир имонли инсон Собитхон қори ўгит-насиҳатига ҳам лоқайд, бепарво. Муслима Манзура эрининг масжид қурдираётганидан ғоятда хурсанд. Шунга қарамай, Асадбекнинг феълида иймоний ўзгариш кўрмайди, хафаланади. Манзура эрининг олдида ҳадеб худони тилга олишдан ҳадиксирайди. Чунки Асадбек бундай деган: «Худодан қўрқиб бўлганман. Худо менга аталган ёмонликни бериб бўлган. Мен ёмон эканманми, бунга Худонинг ўзи айбдор. Мен ҳам одамларга ўхшаб ота-онамнинг бағрида яшаганимда бунақа бўлмасдим. Меҳрга зор ҳолда ўстириб, энди мендан меҳр талаб қиладими?»\nАсадбек-ўзгармас. Асадбекни ҳеч ким — на илми чуқур Собитхон, на чапани дўсти Жалил, на хотини, художўй Манзура, на хорижлик доктор Худоёр... на ёзувчи ҳидоятга келтира олади. Уни намозга, ҳалол йўлга даъват қилишлар деярли беҳуда кетади. Начора... Фанода ҳеч бир улғайган кас эса ҳақ гапларни эшитмасдан, тўғри йўл борасидаги даъватга дуч келмасдан яшаб ўтмайди.\nТақвога эндигина киришган Жалил қадрдони Асадбекни иймонга келтиришга, фарз амалларни бажаришга дангалига даъватлаб кўради:\n« — Пули кўпнинг акди камроқ бўларкан. Худо сенга бойлик бердими—берди. Обрў берди, хуллас, нимаики хоҳласанг, ҳаммасгаш берди. Эвазига битгагина иш буюрди, шуни қилмайсан, а?\n— Намоз ўқиш-да! Ўқисанг ўлиб қоласанми?\n— Вақти-соати келар.\n— Маоқид қурдирганинг нимаси-ю, ўзинг намоз ўқимаганинг нимаси?\n— Ишинг бўлмасин, дедим».\nШайтанат гирдобида яхшилар, иймонлилар нима қилиб юрибди, деган таажжубланиш, шубҳасиз, китобхонда рўй бермайди. Иймонлилар қиссага тасодифан ташриф буюрмагани каби даъватлаш ҳам муаллиф тўқиб чиқарган уйдирма эмасдир. Мусулмончилик мавжуд жойда ҳар қандай шайтоний амал, ҳаракат ва ҳаттоки шайтоний ўй-фикрга нисбатан раддия, бинобарин, буюрилган эзгуликларга ва мақбул эътиқодга даъваткорлик, албатта, зоҳир бўлади.\nАсадбекка айтилмиш панд-маслаҳатлар «деярли беҳуда кетади», деганимиз бир қадар нисбий хулоса эса-да, айнан шу хусусиятнинг унга жиддий ҳаққоният бағишлагани бағоят рост. «Шайтанат» ровийсининг баёндаги инон-ихтиёри реализм аталмиш олтин қонунда эмас, билъакс бутунлай ўзида бўлганида, эҳтимол бош қаҳрамонининг диёнатини дарҳол бутлаб қўйган бўлар эди. Не ажабки, турмушда кимнидир ҳидоятлаш, иймону тавфиққа келтириш бандасининг қўлида бўлмаганидек, бадиият ичидаги тимсол маънавиятини исталган кезда поклаб ё ўнглаб юбориш ҳам ёзувчининг (агар у чин иқтидор соҳиби бўлса) имконидаги осон иш эмас экан.\nАсадбек - ўзгарувчан. Ҳаётда ҳаракатдаги инсон, адабиётда ҳаракатдаги қаҳрамон у ёки бу томонга ўзгармасдан қолмайди. Асадбек хулқ-атворининг йўналишидан кутгштамиз бурилипхлар кугмаганимиз сабабларга кўра юз беради. Бу жараён баногоҳ эмас, анчайин оҳиста кечади. Ўтки1гчи тирикликда ҳар нечук баракот — синов, ҳар нечук мусибат — синов. Ҳамма нарса— имтиҳон. Имтиҳонлар айни вақтда ақидани (ҳақ йўлни) танишга, иймонни мустаҳкамлашга чорлов ҳамдир. Синов — муейбатларнинг Асадбек жуда кўпини кўради. Худди шу ҳодисаю ҳолатлар тузалишининг туб омиллари бўлиб, характерга ҳаётийликни муҳрлаган далиллар бўлиб юзага чиқади. Табиийки, инсоният тажрибасида уқубат имтиҳонларининг баъзан даъватлар натижасига қараганда самаралироқ бўлиши тасдиқлаган.\nНиҳоят, Асадбекда зимдан етилиб келган, очиқ кўринмаслиги билан ишонарли чиққан инжа бир маънавий тадрижни бемалол таъкидламоқ жоиз. Гап шундаки, турли-туман вазиятларда: динга доир «баҳс»ларда, даъватларга муносабатда, хаёл-кечинмада, ёзувчининг шарҳларида, хатти-ҳаракатларда характернинг сезилар-сезилмас даражада ўзгаришга мойиллашиб бориш жараёни кузатилади. Асадбекнинг барча аҳволотини тартибан кетма-кет ва такроран тасаввур этилса, тадриус чизиғининг донишона ва санъаткорона белгиланганлиги яхшироқ фаҳмланади. Буни жонли қаҳрамонда ҳидоятга мойилликнинг туғилиш ҳамда шаклланиш завқи-азоби, дея таъбирламоқ, балки ўринли бўлар. Қуйида мазкур узундан-узоқ жараён тасвиридан айрим мисолларнигина кўчириб, ич-ичдан кечаётган ўзгариш лаҳзаларини қиёсан кузатайлик:\n«Худодан қўрқиб бўлганман... Мен ёмон эканманми, бунга Худонинг ўзи айбдор»; «... агар берган бойликларинг эвазига тинчлигимни олган бўлсанг, мени гадо қил, аммо болаларимнинг бахтини бер, бир кеча тинчгина ухлай»; «... отасига жаннатдан жой тайин этиш учун жаноза ўқиб қўйиш, албатта, зарур, деган қарорга келди. Шунга ақли етган дўстини қучиб олгиси келди»; «Тўйиб-тўйиб нафас олишга зор бўлиб ўламан ... Домла ақл ўргатади: пенсияга чиққандан кейин намоз ўқийман деб кутманглар, мана бу биродаримиз ҳам пенсия ёшига етмабдилар, ... дейдими?»; «Худо сени синаётган эди». «Авваллари ҳам азон товуши эшитилармиди, йўқми, эслолмади. Кейинги тунлари шу товушни орзиқиб кутадиган бўлди»; «Мен... намоз ўқимасам ҳам, Худодан қўрқадиган инсонман...»; «Намозхонлар турса — турди, рукуга борса, руку қилди, саждага бош қўйишганда у ҳам жойнамозга бош қўйди»...\nШундагина кўнглида ажиб ўксиниш уйғонди. Зое кетган умрига ачиниб, бўзлагиси келади. Аммо «булутлар орасида кўринган қуёш»ни ушбу суратда хотималаш ёхуд ҳолатнинг ўсишини тезлатиб юбориш анойилик ва ёлғончилик бўларди. Бундай ниҳоя ахлоқнинг бетакрор чизилган ривожини барбод этиши мумкин эди. Одатда, ижодий юмуш якунида гупуриб келувчи ҳаяжонга ёзувчи гўзал совуққонлик ила пешвоз чиқади: «...ибодатни ихтиёр этган одам, хасталиги чекина боргани сайин яна асл ҳолига қайта бошлади»; «Уйга боргач, ҳар куни масжидга чиқаман», деган қарорга келган Асадбек аҳдига вафо қилмади, ўз ташвишларига берилиб кетди».\nТўғридан-тўғри исломиятга тегишли тармоқчалар тафсилоти ўз тўхтамлариии шариатга мос ҳукм-шарҳлардан топади. Чунончи, Собитхон қори гапида янглишди — муслимона одоб ила ўзи тузатди. Худди шундай, ношаърий яшашларнинг ечимларини ҳам асарда шаърий қоидалар таъминлаб беради. Бунинг Асадбекдан кейинги ёрқин мисоли Элчиндадир. Умрини Ноиласининг қасослари қасдига қурбон қилган Элчин интиҳода хаёлан хотини руҳининг беаёв ҳукмини эшитади: бу не фожиаки, Ноиласи миннатдор эмас, аксинча, Элчин юриб бўлган қонли йўлдан норози!\n«Шайтанат» муаллифининг шаърий дилнигоҳи тасвирнинг барча-барча жабҳасини қамраб олади. Ҳеч бир воқеа, ҳеч бир қисмат, ҳеч қайси кечинма, мушоҳада, ғайбий тасаввур, хотима-ечим бу нуқтаи назардан четда қолмайди. Оятлар, ҳадислар, тушлар, ривоятлар, шеърий парчалар ҳам жам бўлиб шу руҳни асаркмнг ягона жозиба қонуниятига айлантиради. Бу руҳ муайян умумлашмаларга ҳам зийнат, тароват бахш этади: «Одам адолат қилмоғи учун мусулмон шева бўлиши шарт. Ҳақ йўлида туриши керак, юрагида иймон нури, тилида Аллоҳнинг зикри бўлиши керак». «Агар ўзбеклар тўпланиб, тўй-маърака ошига ошиққанлари каби имонга ошиққанларида эди, мустақилликка шубҳасиз эришардилар. Улуғ Туркистонни фақат имон бирлаштиради». Ваҳоказо.\n«Шайтанат»дай кечаги куннинг зўравон ва сертаҳлика муҳитини ёритувчи қиссада вазмин-андишали оҳангни, қизиқарли саргузашт-кечинмалар тизимини қуйма тарзда яратиш учун ибрат берган миллий адабий мактаб ҳам бор. Асар услуби бу ҳолни пинҳон сақламайди: Қодирий тажрибасидан нечоғлик баҳрамандлигини аён қилиб туради. Қиссадаги Зайнаб ўйлари, унинг ўз исми хусусидаги қалб можаролари, Кумуш бўлмоқни орзулаши, қисматида Қодирий Зайнабига ўхшаш-ноўхшаш жиҳатлар кўплиги, қиз тасвиротида услубнинг қодириёналашуви ижодий таъсирнинг моҳирона аломатларидир. Айни таққос-ифодани шартли равишда ибратланишнинг зоҳирий шакли деб қабулламоқ маъқул. Энг муҳими эса бутун ифода мобайнида «Ўткан кунлар» шаръий маданиятининг, ундагидек сюжетга самимий «аралашув»нннг, «аралашув»да воқеалар табиий оқимига путур етказмаслик маҳоратининг янгича хусусий услубда рўёбга чиқиши жозибалидир.\n«Шайтанат» — серқирра сюжетли улкан миллий қисса. Каттаю кичик талашиб мутолаа этаётган бестселлер. Унинг таҳлил-тадқиқотга асослар бергувчи, баҳс-мунозара қўзғатувчи хусусиятлари анчагина. Асар пафосини юксалтирган аниқ сифатлардан бири эса безовта адиб услубидир, тушунтириш манерасидир.\n«Шайтанат» ўзбек детектив адабиётидаги янгичалиги билангина эмас, мазкур фазилатлари орқали эндиги насримиз диққатини ҳидоятли ифодаларга чорлаши билан ҳам эътиборга лойикдир.\nҲидоят сари босилган қадамлар завол билмайдилар, изларини қолдирадилар. Излар эса эргаштиради ва сафлар кенгаяди. Ҳидоят йўлидагина ҳар турли адашувлардан қутулиб яшамоқ, нажот топмоқ мумкин. Токи қиёматга қадар адабиётга ҳидоятланган ижодкорлар сув билан ҳаво мисоли зарур. Негаки бундай ёзувчилар ижоди сўз санъатининг ҳам ҳидояти демакдир. Яратганнинг ризолигига, севгисига муяссар яшамоқ саодатининг беназир йўли шудир. Қидоятли, шаърий ниятли, иймонли истиқлол адиблари ва адабиётига саломлар бўлсин: вассалому алайкум ва роҳматуллоҳи ва баракатуҳ.\n«Ўзбекистон адабиёти ва санъати» газетаси, 1998 йил 30 октябрь.


Яҳовага қувонч ила хизмат қилишда давом этинг | Тадқиқ сони.\nТАРЖИМАИ ҲОЛ Яҳова хизматимга барака берди\nЯҳова уни «дўстим» деб атади\nЯҳованинг яқин дўстларига тақлид қилинг\nЯҳовага қувонч ила хизмат қилишда давом этинг\nЯҳовага бўлган садоқатингизни исботланг\nЯҳованинг содиқ хизматчиларидан сабоқ олинг\nТАШКИЛОТИМИЗ АРХИВИДАН Донғи кетган машина\nҚўриқчи минораси (тадқиқ сони) | Февраль 2016\nТИЛИДА ЎҚИШ австралия имо-ишора аймара албан амхар арабча арман ачоли батак (каро) батак (тоба) бенгала бикол болгар бошқирд валяйта венгер вьетнам ган грек грузин гуарани гужарати дат занде ибанаг иврит илоки инглиз индонез исланд испан итальян каннада каталан кечуа (Боливия) кикамба кикуйю киньяруанда кирибати кирунди корейс курд курмонжи (Кавказ) курд курмонжи (кирилл ёзувида) латиш литва луганда луо майя македон макуа малагаси малайя малаялам маратҳ михе монгол море ндау ндебеле (Зимбабве) немис неосоломоник непал ниас нидерланд норвег ньюнгве озарбайжон озарбайжон (кирилл ёзувида) олуконзо оромо осетин пангасинан панжоб папьяменто (Аруба) папьяменто (Кюрасао) поляк португал румин руньянкоре рус самар-лейте самоа санго сапотек (истмус) себуан сена серб серб (лотин ёзувида) сидама сингал словак словен сранан-тонго суахили тагал тай тамил телугу тетум (Дили) тиграй тожик ток-писин тотор тувалу тумбука турк туркман украин урду фижи фин форс француз хилигайнон хинди хири-моту хитой (путунхуа, анъанавий) хитой (путунхуа, соддалаштирилган) хмонг хорват цоцил чех читонга (Малави) чичева чияо чуваш швед шитсва шона эстон яван япон ўзбекча қирғиз\nҲАЁТИНГИЗДАГИ энг бахтли кун ҳақида бир ўйлаб кўринг. Бу, турмуш қурган кунингиз ёки биринчи фарзандингиз дунёга келган кун бўлиши мумкин. Аммо Яҳованинг хизматчиси бўлсангиз, ўзингизни Унга бағишлаб, бунинг рамзи сифатида сувга чўмган кунни ҳаётингиздаги энг муҳим ва қувончли кун деб билсангиз керак. Чунки ўша куни сиз Тангри Яҳовани бутун қалбингиз, бутун жонингиз, бутун онгингиз ва бутун қувватингиз билан севишингизни омма олдида кўрсатдингиз ва бу билан имондошларингизни роса хурсанд қилгансиз! (Марк 12:30)\nЭҳтимол, сувга чўмганингиздан бери Яҳовага хизмат қилиб, кўп хурсандчилик топгандирсиз. Бироқ Худонинг баъзи хизматчилари уларда бошида бўлган қувончни қисман йўқотишди. Қизиқ, нима учун бундай бўлди? Яҳовага қувонч ила хизмат қилишни давом эттиришимиз учун қандай сабаблар бор?\nНЕГА БАЪЗИЛАР ҚУВОНЧНИ ЙЎҚОТИШДИ?\nЯҳова ушбу ёвуз дунёга чек қўйиб, янги дунёни ваъда қилаётгани бизга шодлик учун сабаб бўла олади. Бунинг устига, Зафаниё 1:14 даги: «Оз қолди Эгамизнинг буюк кунига! Оз қолди! Ўша кун шиддат билан яқинлашмоқда»,— деган сўзлар ҳам Яҳованинг куни яқин эканига ишонтиряпти. Лекин ўйлаганимиздан кўпроқ кутиш бизни илгариги хурсандчиликдан маҳрум этиши ва Яҳовага бўлган муқаддас хизматимизда ғайратимизни сўндириши мумкин. (Ҳик. 13:12)\nЯҳованинг халқи билан мулоқот қилиш бизга Яҳовага қувонч ила хизмат қилишга туртки беради. Худо хизматчиларининг яхши хулқ-атвори бизни ҳақ топинишга жалб қилиб, Аллоҳга севинч ила хизмат қилишимизга ёрдам бергани эҳтимолдан йироқ эмас. (1 Бутр. 2:12) Бироқ масиҳий Аллоҳнинг қонун-қоидаларини бузгани учун танбеҳ олган бўлса-чи? Масиҳийларнинг яхши хулқ-атвори туфайли ҳақиқатга келганларнинг баъзилари бундай вазиятлар дастидан умидсизланиб, қувончни йўқотишлари мумкин.\nШайтоннинг ёвуз дунёси олға сураётган молпарастлик руҳи ҳам бизни қувончдан маҳрум этиши мумкин. Зотан, Иблис дунёсидан фойдаланиб, бизни кераги йўқ нарсаларни харид қилишга ундаяпти. Лекин бу масалада Исонинг қуйидаги сўзлари бизга ёрдам беради: «Ҳеч ким икки хўжайинга қуллик қилолмайди. У ё биридан нафратланиб, иккинчисини севади, ёки бирига содиқ қолиб, иккинчисини менсимайди. Сизлар ҳам Худонинг, ҳам бойликнинг қули бўла олмайсизлар». (Мат. 6:24) Ҳа, бир вақтнинг ўзида Яҳовага қувонч ила хизмат қилишнинг ва бу дунёдаги барча нарсаларга эга бўлишнинг имкони йўқдир.\n«НАЖОТКОРИМ ХУДОДАН ҚУВОНУРМАН»\nАгар инсон Яҳовани севса, бу инсон учун Унга хизмат қилиш оғир бўлмайди. (1 Юҳан. 5:3) Исонинг қуйидаги сўзлари ҳам буни тасдиқлайди: «Эй, заҳмат чекаётганлар ва оғир юк остида юрганлар, барчангиз олдимга келинглар. Мен сизларга роҳат бахш этаман. Менинг бўйинтуруғимни олиб, мендан ўрганинглар, чунки мен мулойим ва соддадилман. Шундай қилиб, жонларингиз роҳат топади. Зеро менинг бўйинтуруғим қулай ва юким енгилдир». (Мат. 11:28–30) Ростдан ҳам, Исонинг изидан юриш ором ва шодлик келтиради. Ҳа, Яҳовага қувонч ила хизмат қилиш учун кўплаб сабабларимиз бор. Келинг, улардан учтасини кўриб чиқайлик. (Хаб. 3:18)\nБиз бахтиёр Тангри — Парвардигори оламга хизмат қиламиз. (Ҳавор. 17:28; 1 Тим. 1:11) Биз Яратувчимизнинг ижоди эканимизни тушунамиз. Шунинг учун, сувга чўмганимиздан бери қанча вақт ўтганига қарамай, Яҳовага қувонч ила хизмат қилишда давом этамиз.\nЭктор Шоҳликка бўлган умидни ёдида сақлаб ҳамда хизматда фаол иштирок этиб, қувонч топяпти\n40 йил мобайнида Яҳовага кўчма нозир сифатида хизмат қилган Эктор исмли биродаримизниниг мисолини кўриб чиқайлик. У кекса бўлса ҳам, ҳанузгача ғайратлидир. (Заб. 91:13–15) Рафиқаси касал бўлгани учун Эктор Яҳовага илгаригидек кўп хизмат қила олмаса-да, бу уни қувончдан маҳрум этмади. У шундай деб бўлишди: «Турмуш ўртоғимнинг соғлиги аста-секин заифлашиб бораётганини кўриш мен учун ачинарли. Қолаверса, унга ғамхўрлик қилиш ҳам осон эмас. Лекин буларнинг барчаси мени Ҳақ Таоло Яҳовага хизмат қилиш қувончидан маҳрум этишига йўл қўймаяпман. Яҳова одамзодни муайян мақсадда яратган экан, демак, ҳаётимни Унга бағишлашга бурчлиман. Бу, Уни астойдил севиб, Унга бутун қалбим билан хизмат қилишга асосли сабаб бўла олади. Ваъзгўйликда фаол бўлиш учун жон-жаҳдим билан ҳаракат қилиб, хурсандчиликни йўқотмаслик мақсадида Шоҳликка бўлган умидни хаёлимдан ҳечам кетказмайман».\nЯҳова тўлов қурбонлигини тақдим этиб, хурсанд бўлиб яшашимизга имкон берди. Дарҳақиқат, «Аллоҳ одамзодни шу қадар қаттиқ севдики, ҳатто улар учун ягона Ўғлини берди. Токи унга ишонган ҳар бир киши ҳалок бўлмасин, балки мангу ҳаётга эга бўлсин». (Юҳан. 3:16). Ҳа, Аллоҳ севги ила Исонинг тўлов қурбонлигини тақдим этди. Шу тўловга бўлган ишончимиз туфайли гуноҳларимиз кечирилиб, абадий ҳаётга эга бўлишимиз мумкин. Бу эса, миннатдор бўлишимизга асосли сабаб бўлиб, бизни Яҳовага қувонч ила хизмат қилишга ундайди, шундай эмасми?\nХесус ҳаётини соддалаштириб, йиллар давомида Яҳовага қувонч ила хизмат қилиб келяпти\nМексикада яшовчи биродаримиз Хесус шундай дейди: «Мен ишимнинг қули бўлгандим. Баъзида ҳатто керак бўлмаса ҳам, беш смена ишлардим. Буни фақат кўпроқ пул ишлаш учун қилардим. Кейин Яҳова ҳақида ва У инсоният учун азиз Ўғлини бергани борасида билиб олдим. Шу йўсин менда Яҳовага хизмат қилиш истаги пайдо бўлди ва ҳаётимни Унга бағишладим. 28 йил компанияда ишлаганимдан сўнг, охири, ишдан бўшашга ва тўла вақтли хизматни бошлашга қарор қилдим. Шу пайтдан бошлаб мана неча йилдирки, Аллоҳга қувонч ила хизмат қилиб келяпман.\nҲаракатларимизнинг самараси бизга қайғу эмас, улкан қувонч олиб келади. Яҳовани таниб-билишингиздан олдин қандай турмуш тарзини кечирганингиз ёдингиздами? Ҳаворий Павлус Римдаги масиҳийларга улар илгари «гуноҳнинг қули» бўлишгани, кейин эса «одиллик қулларига» айланишганини эслатган. Улар кечирган «муқаддас турмуш тарзи» ўз самарасини бериб, натижада абадий ҳаёт сари элтади. (Рим. 6:17–22) Биз ҳам қайғуга олиб келадиган ахлоқсиз ёки зўравон хатти-ҳаракатлардан ҳоли муқаддас турмуш тарзини кечирамиз. Бу, қувонишимизга нақадар арзигулик сабаб-а!?\n«Ҳаётимнинг энг бахтли дамлари — Яҳовага хизмат қилишда ўтган йиллар бўлди!» (Хайме)\nИлгари атеист ва эволюция тарафдори ҳамда боксчи бўлган Хайменинг мисолини кўриб чиқайлик. Хайме жамоат йиғилишларига қатнай бошлади ва у ердаги одамлар орасидаги севги уни ҳайратда қолдирди. Эски ҳаёт тарзини ташлаш учун Хайме Яҳовага ибодат қилиб, Унга ишонишга ёрдам беришини сўради. Хайме шундай сўзлаб берди: «Аста-секин меҳрибон Ота ва раҳмдил Аллоҳ борлигига ишончим комил бўлди. Яҳованинг адолатли меъёрларига амал қилиш мен учун ҳимоя бўлган. Ким билсин, агар ўзгармаганимда, мени ҳам олдинги баъзи боксчи дўстларимни ўлдиришгани каби ўлдириб кетишармиди. Ҳа, ҳаётимнинг энг бахтли дамлари — Яҳовага хизмат қилишда ўтган йиллар бўлди!»\nХўш, ушбу ёвуз дунёнинг охири яқинлашаётган экан, нима қилишимиз керак? Биз Аллоҳнинг иродасини бажараётганимизни ва абадий ҳаётни интиқиб кутаётганимизни унутмаслигимиз лозим. Шунинг учун, «яхшилик қилишдан безмайлик. Агар бўшашмасак, ўз вақтида унинг ҳосилини ўриб оламиз». (Галат. 6:8, 9). Келинг, Яҳованинг ёрдами билан қийинчиликларни енгиб, «буюк қайғу»да омон қолишимизга керак бўладиган фазилатларни ривожлантиришда жон куйдирайлик ва синовлар пайтида ҳам Яҳовага қувонч ила хизмат қилишда давом этайлик! (Ваҳ. 7:9, 13, 14; Ёқб. 1:2–4)\nСабр-бардошимиз мукофотланишига амин бўлишимиз мумкин, чунки Худо Унга ва Унинг исмига кўрсатган севгимизни ҳамда меҳнатимизни унутмайди. Агар биз Яҳовага қувонч ила хизмат қилишда давом этсак, сано бастакори Довуд каби: «Биламан, Эгам доим мен билан, У ўнг томонимда бўлгани учун мени ҳеч нарса қўзғата олмас. Шу боис, эй Эгам, юрагим қувончга тўла, жоним ҳам қувонади. Танам хавф-хатарсиз яшайди»,— деб айта оламиз. (Заб. 15:8, 9)\nҚЎРИҚЧИ МИНОРАСИ (ТАДҚИҚ СОНИ) Февраль 2016


«Шальке 04» Элдор Шомуродов учун «Ростов»га...\n03.01.2020 20:03 0 2694\nГерманиянинг «Шальке 04» клуби Россиянинг «Ростов» ва Ўзбекистон миллий жамоаси ҳужумчиси Элдор Шомуродовга жиддий қизиқиш билдирмоқда. Бу ҳақда GoSport.uz интернет-нашри манбалари хабар бермоқда.\nМанбага кўра, гельзенкирхенликлар қишки трансферлар ойнасидаёқ ўзбек ҳужумчисини сотиб олишни исташмоқда. Шу мақсадда клуб Россия томонига барча бонусларни қўшиб ҳисоблаганда 15 миллион евро таклиф қилган. Унга кўра, «Шальке» келишувга эришган тақдирда дастлаб 10 миллион евро тўлайди ва қўшимча бонуслар билан яна 5 миллион еврони «Ростов» ҳисобига ўтказиб беради.\nҲозирча, «Ростов» вакиллари бу таклифга аниқ жавоб бермагани айтилмоқда. Аммо «Sport TV»нинг инстаграм каналида хабар қилинишича, Шомуродовнинг немис клубига трансфер қилиниши масаласи ҳал бўлиш арафасида.\nШомуродовнинг агенти Қаҳҳор Мўминовнинг сўзларига кўра, Германиянинг яна бир жамоаси «Штутгарт» ҳужумчи учун 10 миллион евро беришга тайёр бўлиб турибди.\nTransfermarkt портали маълумотларига кўра, Ўзбекистон миллий терма жамоаси ҳужумчисининг айни вақтдаги нархи 6,5 миллион еврони ташкил қилади.\nСпорт 01/03, 14:38\nЭлдор Шомуродовни инглиз тилини ўрганишга мажбурлашмоқда


'МТС: Ўзбекистондаги тармоқларига тугун тушган телекомлар' - BBC O'zbek\n"МТС Собиқ Шўро минтақаси - Марказий Осиёнинг мушкулотларга тўла бозорида йўл топишда намуна кўрсатишига умид қилган сармоядорлар тил тишлаб қолишди", дейилади мақолада.\nМуаллифга кўра, "2010 йил охирларида Туркманистондан ковуши тўғирланган МТСнинг бугун Ўзбекистон расмийлари билан орасида қора мушук ўтган кўринади".\nБу эса, ўзбек расмийлари билан сан-манга бориши ортидан бор будидан ажралган сармоядорлар учун жуда таниш манзара.\nМақола муаллифининг ёзишича, Ўзбекистонда 9.5 миллион мижозга хизмат кўрсатган МТС ўз баёнотида айтилганидек, "ўзи ва ўз ходимлари ҳуқуқларини ҳимоя қилиш илинжида" бўлса, қаршисида ўта мушкул кураш турибди.\nМТС боши узра булутлар июн ойида, ширкат бошқарувчи раҳбари Беҳзод Аҳмедов Москвага чиқиб кетган вақтидан бошланди.\nСўнгги ҳафталар "Ўздунробита"нинг бир Россия фуқароси дохил қатор ходимларини ҳибсга олган ҳуқуқ-тартибот органлари Аҳмедов жавобгарликдан қочиб юрганини айтишади.\nҲибсга олинганлардан икки нафари молиявий жиноятларда айбланмоқда.\nМТС эса, фаолияти давомида ҳеч қандай қонунбузарликларга йўл қўйилмаганини таъкидлайди.\nШиркат, шунингдек, ўзбек расмийлари "Ўздунробита" идораларида керакли рухсатномаларсиз текширувлар ўтказгани ва ходимларини қўрқитиб, қонунбузарликларга йўл қўяётганларини айтади.\nМақолада яқин ўтган кунларда МТС томонидан чиқарилган баёнот тилга олинади. Унда айтилишича, "ўзбек томонининг "Ўздунробита"га қарши ҳаракатлари Россия бизнесига нисбатан ҳужум сифатида баҳоланиши мумкин".\n"Ўзбекистон МТС билан келишмовчиликларини ҳал қила олмаса, кейинги қадами нима бўлиши ҳақида гапириш қийин", дея давом этади муаллиф.\nМТС лицензиясининг вақтинча 10 кунга тўхтатилиши ё ярашув учун имконият ва ё бундан-да, баттароқ кунлар келишига ишора сифатида талқин қилиниши мумкин.\nЛекин, дейди муаллиф, Ўзбекистонда Канаданинг Нюмонт ё-да, Британиянинг Оксус Голд ширкатлари тақдирини кузатган таҳлилчилар учун бу манзара нотаниш эмас.\nКремлга яқин кўрилган Владимир Евтушенконинг "Система" групи бир қисми бўлган МТС 2004 йилдан бери Ўзбекистонга 1.3 миллиард доллар сармоя киритган ва "Ўздунробита"нинг 100 фоиз ҳиссасига эгалик қилади.\nБаъзи таҳлилчиларга кўра, "Ўздунробита" МТС умумий бизнесининг бор-йўғи 3.5 фоизини ташкил этади ва ширкат Ўзбекистондаги фаолияти учун кўп ҳам қайғуга тушмаслиги мумкин.\nЛекин, мақолада ёзилишича, Туркманистонда олиб қўйилган лицензиясини қайтариб олиш учун 18 ойдан бери жон жаҳти билан курашаётган МТС ўзининг йирикроқ бозори - Ўзбекистондаги ўз манфаатларини бундан ҳам қаттиқроқ туриб ҳимоя қилиши тайин.\n"Можаро қандай ривожланишини кузатиш арзирли", деб ёзади муаллиф.\n"Агарда Ўзбекистонда Кремл билан кучли алоқаларга эга ширкат омон қола олмаса, МТСдан кўра камроқ сиёсий таъсирга эга ширкатлар мамлакатдаги келгуси қадамларини жуда эҳтиёткорлик билан босишларига тўғри келади", дея хулоса қилинади мақолада.